**Správa o lesnom hospodárstve v Slovenskej republike za rok 2015**

**ZELENÁ SPRÁVA**

**Bratislava, august 2016**

**Obsah**

|  |  |  |
| --- | --- | --- |
| **1.**  | **Úvod** ........................................................................................................................... | 3 |
| **2.** | **Stav a vývoj lesov** ..................................................................................................... | 5 |
|  |  2.1 Výmera lesov .................................................................................................... | 5 |
|  |  2.2 Štruktúra lesov .................................................................................................. | 5 |
|  |  2.3 Zásoba dreva a uhlíka v lesoch ......................................................................... | 6 |
| **3.** | **Škodlivé činitele a zdravotný stav lesov** ................................................................. | 7 |
|  |  3.1 Abiotické škodlivé činitele a vykonané opatrenia ............................................ | 7 |
|  |  3.2 Biotické škodlivé činitele a vykonané opatrenia ............................................... | 7 |
|  |  3.3 Antropogénne škodlivé činitele a vykonané opatrenia ..................................... | 7 |
|  |  3.4 Vyhodnotenie opatrení na zabránenie zhoršovania zdravotného stavu  |  |
|  |  lesných porastov ................................................................................................ | 8 |
|  | 3.5. Zdravotný stav lesov....................................................................................... | 8 |
|  |  3.6 Informácia o obnove území postihnutých živelnou pohromou 19.11.2004 ...... | 9 |
|  |  3.7 Ochrana pred požiarmi....................................................................................... | 10 |
| **4.** | **Hospodárenie v lesoch** ............................................................................................. | 11 |
|  |  4.1 Kategórie lesov ................................................................................................. | 11 |
|  |  4.2 Genofond a reprodukčný materiál lesných drevín ............................................ | 11 |
|  |  4.3 Pestovanie lesov ................................................................................................ | 13 |
|  |  4.4 Ťažbová činnosť ................................................................................................ | 13 |
|  |  4.5 Certifikácia trvalo udržateľného lesného hospodárstva .................................... | 15 |
| **5.** |  **Obchod s drevom** .................................................................................................... | 15 |
|  |  5.1 Dodávky dreva .................................................................................................. | 15 |
|  |  5.2 Ceny dreva v tuzemsku a zahraničí ................................................................... | 16 |
| **6.** | **Ekonomika lesného hospodárstva** .......................................................................... | 16 |
|  |  6.1 Tržby a výnosy v lesnom hospodárstve ............................................................ | 16 |
|  |  6.2 Náklady lesného hospodárstva .......................................................................... | 17 |
|  |  6.3 Hospodársky výsledok ...................................................................................... | 17 |
|  |  6.4 Ekonomické nástroje ......................................................................................... | 18 |
|  |  6.5 Súhrnný lesnícky ekonomický účet .................................................................. | 18 |
| **7.** | **Organizačné a inštitucionálne usporiadanie lesníctva SR** ................................... | 19 |
|  |  7.1 Štátna správa lesného hospodárstva .................................................................. | 19 |
|  |  7.2 Vlastníctvo a obhospodarovanie lesov .............................................................. | 20 |
|  |  7.3 Ostatné organizácie lesného hospodárstva ........................................................ | 20 |
| **8.** | **Medzinárodné aktivity v oblasti lesníctva** ............................................................. | 22 |
| **9.** | **Spracovanie dreva** .................................................................................................... | 25 |
|  |  9.1 Drevospracujúci priemysel, základné údaje drevospracujúceho priemyslu .... | 25 |
|  |  9.2 Využitie dreva na energetické účely ................................................................. | 26 |
| **10.** | **Odvetvia a činnosti súvisiace s lesmi a ich funkciami** ........................................... | 27 |
|  |  10.1 Ochrana prírody .............................................................................................. | 27 |
|  |  10.2 Starostlivosť o drobné vodné toky .................................................................. | 30 |
|  |  10.3 Poľovníctvo ..................................................................................................... | 30 |
| **11.** | **Priebežné vyhodnotenie Koncepcie rozvoja pôdohospodárstva SR na roky 2013 – 2020**  ...............................................................................................................  | 31 |
| **12.** | **Závery a odporúčania** .............................................................................................. | 34 |
| **13.** | **Zoznam použitých skratiek** ..................................................................................... | 37 |

**Príloha – tabuľková časť**

1. **Úvod**

Výmera lesných pozemkov v Slovenskej republike v roku 2015 bola 2 014 731 ha, z toho porastovej pôdy 1 942 567 ha. Lesnatosť dosiahla 41,1 %. Z hľadiska drevinovej skladby prevládajú v lesoch Slovenska listnaté dreviny so zastúpením 62,2 %, dreviny ihličnaté tvoria 37,8 %. Najvyššie zastúpenie má buk (33,2 %), smrek (23,4 %), dub (10,6 %) a borovica (6,8 %). Zásoba dreva v lesných porastoch v roku 2015 v porovnaní s predchádzajúcim rokom zaznamenala nárast o 1,52 mil. m3 a dosiahla na 478,12 mil. m3 hrubiny bez kôry. Priemerná zásoba dreva je 247 m3 na hektár porastovej pôdy.

Ťažba dreva v roku 2015 bola 9,14 mil. m3. V porovnaní s rokom 2014 (9,417 mil. m3) bola nižšia o 1,8 %, ale naopak vyššia o 18 % než v roku 2013. Príčinou zvýšenia ťažby dreva v roku 2015, v porovnaní s rokmi 2012 a 2013, bol vysoký objem náhodnej (kalamitnej) ťažby, a  to až 5,21 mil. m3, t. j. 57 % z  celkovej ťažby dreva. Podiel ihličnatých drevín na celkovej ťažbe bol 53 %, pričom až tri štvrtiny (76 %) z toho bola ťažba kalamitná. Organizácie štátnych lesov vyťažili 4,71 mil. m3 dreva, t. j. 51,5 %, zvyšok sa vyťažil v neštátnych lesoch.

Obnova lesa v roku 2015 dosiahla 15 901 ha, z toho prirodzená obnova bola 5 644 ha t.j.35,5 %. Podiel prirodzenej obnovy mal za posledné roky klesajúcu tendenciu. Tento pokles sa v roku 2015 zastavil a v porovnaní s rokom 2014 sa podiel prirodzenej obnovy zvýšil o 3%. Ochrana proti burine sa v roku 2015 vykonala na ploche 48 tisíc ha a ochrana proti zveri na ploche 40,4 tisíc ha. V obidvoch prípadoch ide o najvyšší objem uvedených výkonov od roku 2010. Prečistky sa v roku 2015 realizovali na ploche 31 047 ha, čo predstavuje druhý najvyšší výkon od roku 2010.

V roku 2015 dodali subjekty obhospodarujúce lesy na Slovensku na domáci trh 8 611 tis.m3 dreva (vrátane vlastnej spotreby). V porovnaní s rokom 2014 boli dodávky dreva na domáci trh nižšie o 125 tis. m3. Klesli najmä dodávky ihličnatého dreva na tuzemský trh o 408,1 tis. m3, naproti tomu dodávky listnatého dreva sa zvýšili o 283,1 tis. m3. Predaj dreva je stále najvýznamnejším zdrojom tržieb a výnosov v lesnom hospodárstve. V roku 2015 dosiahol 416,1 mil. €, čo predstavuje 84,7 % z celkových tržieb a výnosov v lesnom hospodárstve.

Hospodársky výsledok lesného hospodárstva v roku 2015 bol 44,8 mil. €, čo je oproti roku 2014 menej o 7,1 mil. €, ale o 13,3 mil. € viac ako v roku 2013. Dobrý hospodársky výsledok v  rokoch 2014 a 2015 dosiahlo lesné hospodárstvo z dôvodu zvýšených tržieb za drevo, v  dôsledku odstraňovania následkov kalamity spôsobenej víchricou Žofia z mája 2014, ale v roku 2015 aj z dôvodu vysokého nárastu podpory z verejných zdrojov, ktorá dosiahla 55,4 mil. €, čo je viac ako 3-násobný nárast oproti roku 2014. K nárastu došlo v dôsledku čerpania zdrojov Programu rozvoja vidieka SR 2007-2013. Negatívny vplyv na hospodársky výsledok má priemerné speňaženie 1 m3 dreva, ktoré sa od roku 2012 každoročne mierne znižuje a v roku 2015 bolo 47,03 €, čo je v porovnaní s uvedeným rokom 2012 pokles o 1,31€.

Dane v LH v roku 2015 predstavovali príjem do rozpočtu štátu a obcí v obje 54,53 mil. €. Najvyšší podiel na odvedených daniach tvorila daň z pridanej hodnoty v objeme 30,6 mil.€, čo predstavuje 56,1 %. Nárast priemernej mzdy v roku 2015 sa premietol aj do mierneho zvýšenia dane z príjmov, ktorá dosiahla 14,87 mil. €, čím sa zvýšila v porovnaní s rokom 2014 o 18,5 %.

V roku 2015 bolo vo vlastníctve štátu 773 801 ha porastovej pôdy, čo predstavuje 39,8 % z celkovej výmery porastovej pôdy. Štátne organizácie v tomto období obhospodarovali 1 035 344 ha porastovej pôdy, čo je 53,3 %. Vysporiadanie vlastníckych vzťahov k lesným pozemkom podľa reštitučných zákonov nebolo ukončené. Zostáva vysporiadať predovšetkým lesné pozemky drobných individuálnych vlastníkov, resp. podielových spoluvlastníkov, ktoré v teréne nie je možné jednoznačne identifikovať.

Základné makroekonomické ukazovatele hospodárstva SR, lesného hospodárstva a stručné zhrnutie najdôležitejších ukazovateľov lesného hospodárstva za rok 2015 sa uvádzajú v tabuľkách 1.1 a 1.2.

1. **Stav a vývoj lesov**

**2.1 Výmera lesov**

 Výmera lesných pozemkov sa nepretržite zvyšuje a v roku 2015 dosiahla 2 014 731 ha. Zvyšuje sa aj výmera porastovej pôdy, resp. lesných porastov, ktorá dosiahla 1 942 567 ha (tabuľka a obrázok 2.1-1). Lesnatosť, čiže percentuálny podiel výmery lesných pozemkov z celkovej výmery Slovenska v roku 2015, bola takmer 41,1 %.

 Najväčší nárast výmery porastovej pôdy sa za posledných 35 rokov zaznamenal medzi rokmi 1980 a  1990, keď došlo k jej zvýšeniu o vyše 60 tisíc hektárov. Za posledných 10 rokov sa výmera porastovej pôdy zvýšila o takmer 11 tisíc ha.

 Okrem lesov na lesných pozemkoch sa na Slovensku vyskytuje časť poľnohospodárskych a ostatných pozemkov pokrytých porastmi lesných drevín (tzv. biele plochy). Doposiaľ sa tieto plochy nezmapovali a nevykonáva sa na nich ani podrobné zisťovanie stavu lesa. Avšak podľa výsledkov Národnej inventarizácie a monitoringu lesov (NIML) SR, ktorá sa vykonala v rokoch 2005 a 2006 s využitím matematicko-štatistických výberových metód sa zistila výmera lesov na nelesných pozemkoch v rozsahu takmer 275 tisíc ha (s presnosťou ± 3,7 %). Druhý cyklus NIML SR II sa práve vykonáva po desiatich rokoch (2015 a 2016) terénnym zberom údajov.

 Lesnatosť Slovenska podľa výsledkov NIML SR, ako podiel výmery lesa na lesných a nelesných pozemkoch spolu z celkovej výmery SR je 44,3 ± 0,4 %.

**2.2 Štruktúra lesov**

Lesné porasty na Slovensku majú pomerne pestré drevinové zloženie. Najvyššie zastúpenie majú dlhodobo buk lesný (33,2 %), smrek obyčajný (23,4 %) a duby letný a zimný (10,6 %). Prevládajú listnaté dreviny so zastúpením 62,2 %. Podiel ihličnatých drevín sa znižuje; od roku 2005 sa znížil zo 41 % na 37,8 % v roku 2015 (tabuľka a obrázok 2.2-1). Prejavuje sa to najmä pri drevine smrek, ktorého zastúpenie sa znížilo v dôsledku negatívneho pôsobenia škodlivých činiteľov za ostatných desať rokov o 2,9 % (z 26,3 % na súčasných 23,4 %).

Z hľadiska stability lesov možno pozorované zvyšovanie zastúpenia listnatých drevín hodnotiť pozitívne. Zvyšuje sa najmä zastúpenie buka lesného a to o 2,2 % za desať rokov a čiastočne aj cenných listnáčov (javory a jaseň). Súčasný rozpad smrečín vplyvom podkôrneho hmyzu však nadobudol rozmery, ktoré už negatívne ovplyvňujú produkciu dreva aj mimoprodukčné funkcie lesov.

Ukazovateľom stupňa stability a odolnosti lesov je drevinová pestrosť a priestorová diferencovanosť jednotlivých lesných porastov. Údaje o zastúpení zmiešaných lesov prevažne ihličnatých a listnatých a monokultúr ihličnatých a listnatých drevín sa uvádzajú v tabuľke 2.2-3 a na obrázku 2.2-2. V lesoch Slovenska sa najčastejšie vyskytujú listnaté monokultúry so zastúpením 43,9 %, t. j. vyše 852 tis. ha. Približne rovnaké zastúpenie majú ihličnaté monokultúry 20,2 % a zmiešané lesy 20,1 %. Z hľadiska priestorovej štruktúry sa lesy rozdeľujú na jedno, dvoj a viac etážové. Najvyšší plošný podiel 76,3 % majú málo diferencované a spravidla aj menej stabilné jednoetážové lesy. Zastúpenie dvojetážových lesov je 20,3 %, veľmi nízke zastúpenie, iba 3,4 % majú viac etážové lesné porasty (tabuľka 2.2-2). Významným ukazovateľom priestorovej štruktúry je zakmenenie, ktoré určuje relatívnu mieru hustoty, resp. obsadenia plochy lesného porastu a jeho produkčného priestoru stromami. Udržiavanie optimálneho zakmenenia je dôležité pre plnenie produkčných i mimoprodukčných funkcií lesov. Priemerné zakmenenie je v súčasnosti 0,82 a v porovnaní s rokom 2006, keď dosahovalo hodnotu 0,80, sa zvýšilo.

Vekovú štruktúru lesov vyjadruje zastúpenie lesov v jednotlivých vekových stupňoch, pričom jeden vekový stupeň sa rovná desiatim rokom. Normálna veková štruktúra charakterizovaná vyrovnanou výmerou vo všetkých vekových stupňoch je predpokladom nepretržitého plnenia funkcií lesa, vyrovnanej produkcie dreva a stability ekonomického prostredia lesnej výroby. Skutočná veková štruktúra lesa sa od normálnej (ideálnej, optimálnej) štruktúry líši (obrázok 2.2-3, tabuľka 2.2-4). V  súčasnom vekovom zložení je výmera lesov vo vekových stupňoch 1, 8, 9 a 15+ nad úrovňou normálneho zastúpenia. Pod úrovňou normálneho zastúpenia sú najmä mladšie porasty s vekom od 11 do 70 rokov (v 2. až 7. vekovom stupni), čo jednoznačne indikuje zníženie budúcich ťažbových možností (obnovných ťažieb dreva) v horizonte 20-30 rokov.

Vysoké plošné zastúpenie 1. vekového stupňa (t. j. mladých lesných porastov do 10 rokov) vyplýva z prekračovania plánovanej ťažby dreva, najmä po roku 2004, z dôvodu vysokého rozsahu náhodných (kalamitných) ťažieb dreva, po ktorých nasledovala obnova lesa. V zastúpení 15. a starších vekových stupňoch prevládajú ochranné (obrázok 2.2-5) a chránené lesy z dôvodu uplatňovania osobitného režimu hospodárenia a záujmov ochrany prírody. Nadnormálne zastúpenie vekových stupňov 8 a 9 a približne normálne (ideálne zastúpenie) ostatných dospelých (rubne zrelých) lesov v 10. až 14. vekovom stupni potvrdzujú pretrvávajúce vysoké možnosti obnovnej ťažby dreva na najbližšie decéniá. Posuny výmery lesov vo vekových stupňoch od roku 1970 s jednoznačne preukázaným zvyšovaním zastúpenia lesov vyššieho veku nad 70 rokov a znižovaním zastúpenia mladších lesov (okrem 1. vekového stupňa) sú znázornené na obrázku 2.2-6.

**2.3 Zásoba dreva a uhlíka v lesoch**

Vývoj zásoby dreva celkom, ako aj zásoba dreva na hektár porastovej pôdy má v lesoch Slovenska stúpajúci trend (tabuľka a obrázok 2.3-1). V roku 2015 dosiahla celková zásoba 478,12 mil. m3 hrubiny bez kôry (ďalej len „hr. b. k.“) a priemerná zásoba dreva na hektár porastovej pôdy bola 247 m3 hr. b. k. Pretrvávajúce zvyšovanie zásoby dreva je spôsobené predovšetkým vyšším plošným zastúpením lesov vo vyšších vekových stupňoch 8 až 15+ (obrázky 2.2-3 a 2.2-6) t. j. starších lesov s vekom nad 70 rokov v lesoch Slovenska, v ktorých sa prirodzene nachádzajú vyššie zásoby dreva (obrázok 2.3-2).

Na vykazovanom zvyšovaní zásoby dreva sa podieľa aj zvyšovanie celkového bežného prírastku, ktorý v roku 2015 dosiahol 12,1 mil. m3, resp. 6,32 m3 na 1 ha porastovej pôdy (tabuľka 2.3-2 a obrázok 2.3-3). Z uvedenej tabuľky a obrázka vidno, že prírastok v lesoch Slovenska je trvalo vyšší než ťažba dreva, ktorá neprevyšuje objem prírastku a to ani v rokoch po najväčších kalamitných situáciách v lesoch akými boli kalamity spôsobené víchricou Alžbeta v novembri 2004 a víchricou Žofia zo 14. a 15. mája 2014.

Vo vývoji zásob dreva podľa skupín drevín ihličnatých a listnatých možno pozorovať nepretržité zvyšovanie zásoby listnatého dreva, ktorej objem v roku 2015 dosiahol

275,9 mil. m3  a za desať rokov od roku 2006 za zvýšil o 17,9 %. Naopak zásoba ihličnatého dreva sa už od roku 2010 znižuje, najmä v dôsledku častých kalamitných situácií v ihličnatých (najmä smrekových) lesoch spôsobených pôsobením abiotických (vetrom) a následnou aktivizáciou biotických škodlivých činiteľov (podkôrneho hmyzu).

Zásoba uhlíka v lesných ekosystémoch, nadzemnej a podzemnej biomase sa neustále zvyšuje, čo súvisí aj so zvyšovaním zásob dreva (tabuľka 2.3-3). Priemerná hektárová zásoba uhlíka v mŕtvom dreve je na Slovensku najvyššia v Európe, trend jej vývoja bude známy po skončení druhého cyklu NIML SR po roku 2016. Zásoba uhlíka v lesných pôdach je stabilnejšia, avšak trendy jej vývoja sa dajú monitorovať len po dlhšom období.

**3. Škodlivé činitele a zdravotný stav lesov**

**3.1 Abiotické škodlivé činitele**

K 1.1.2015 zostávalo v lesných porastoch ešte 710,5 tis. m3 nespracovanej drevnej hmoty poškodenej abiotickými škodlivými činiteľmi, z toho ihličnatej drevnej hmoty 284,8 tis. m3. Prírastok náhodnej ťažby spôsobenej abiotickými činiteľmi v roku 2015 bol 3 mil. m3, najmä v dôsledku následných menších vetrových kalamít po vetrovej kalamite Žofia z 15.5.2014. V priebehu roka 2015 sa spracovalo 3,6 mil. m3, z toho 2,1 mil. m3  ihličnatej hmoty a 1,5 mil. m3 listnatej drevnej hmoty. Nespracovaných zostalo 122 tis. m3, z toho 57 % ihličnatej hmoty a 43 % listnatej. Poškodenie lesných porastov bolo najviac evidované v  okresoch  Rimavská Sobota (332 tis. m3), Poprad (304 tis. m3), Liptovský Mikuláš (296 tis. m3), Revúca (290 tis. m3), Rožňava (252 tis.) a Brezno (219 tis. m3). Prehľad abiotických škodlivých činiteľov je uvedený v tabuľkách 3.1-1 až 3.1-4 a na obrázku 3.1-1.

**3.2 Biotické škodlivé činitele**

Vysoký zostatok nespracovanej kalamity spôsobenej podkôrnym a drevokazným hmyzom prechádzal z roku 2013 do roku 2014, až 672 tis. m3. Podobný objem nespracovanej kalamitnej hmoty prechádzal aj do roku 2015 (538 tis. m3). Nárast kalamitnej hmoty poškodenej biotickými činiteľmi v roku 2015 bol 1,47 mil. m3, čo je takmer dvojnásobok nárastu v roku 2014. V priebehu roka 2015 sa spracovalo 1,56 mil. m3, až 98 % z toho bola ihličnatá hmota. Nespracovaných ku koncu roka 2015 zostávalo 448 tis. m3. Najvýznamnejším činiteľom bol lykožrút smrekový, spracovalo sa až 1,2 mil. m3  (76 % z celkovej spracovanej kalamity biotických činiteľov). Regionálne išlo najmä o okresy Čadca (248 tis. m3), Rožňava (140 tis. m3), Žilina (118 tis. m3) a Brezno (107 tis. m3). Prehľad výskytu podkôrneho a drevokazného hmyzu je v tabuľkách 3.2-1 až 3.2-5.

Na začiatku roka 2015 bola nespracovaná hmota napadnutá fytopatogénmi v  objeme 2 159 m3, v priebehu roka pribudlo 140 tis. m3, nespracovaných zostalo 16,7 tis. m3. Najvýznamnejším činiteľom bola podpňovka, ktorá poškodila z celkového objemu dreva napadnutého fytopatogénnymi organizmami 64 %. V podstatne vyššej miere boli poškodzované ihličnaté dreviny (88 % podiel), ako dreviny listnaté. Okresy s najväčším objemom vykonanej náhodnej ťažby poškodenej patogénnymi hubami boli Čadca (51 tis. m3), Námestovo (21 tis. m3) a Tvrdošín (19 tis. m3), všetko okresy z Oravy. Prehľad štruktúry poškodenia lesných porastov fytopatogénnymi organizmami v roku 2015 je uvedený v tabuľkách 3.2-6 až 3.2-8.

**3.3 Antropogénne škodlivé činitele a vykonané opatrenia**

V roku 2015 antropogénne škodlivé činitele poškodili 58,9 tis. m3 drevnej hmoty, spracovalo sa 56,7 tis. m3. Najvýznamnejšími antropogénnymi činiteľmi boli imisie (59 % podiel), pomerne vysoký podiel (29 %) mali krádeže dreva. Antropogénnymi činiteľmi boli vo väčšej miere poškodzované ihličnaté dreviny (71 %). Okresy s najväčším objemom vykonanej náhodnej ťažby spôsobenej antropogénnymi činiteľmi boli: Gelnica (15 tis. m3), Rimavská Sobota (7 tis. m3) a Spišská Nová Ves (5 tis. m3). Prehľad štruktúry poškodenia lesov antropogénnymi činiteľmi v roku 2015 je uvedený v  tabuľkách 3.3-1 až 3.3-3 a na obrázku 3.3-1.

**3.4 Vyhodnotenie opatrení na zabránenie zhoršovania zdravotného stavu lesných porastov**

Rok 2015 bol charakteristický tým, že podkôrny hmyz napádal predovšetkým ešte ležiacu kalamitnú hmotu z vetrovej kalamity Žofia z 15.5.2014. Aj v dôsledku výrazného sucha v roku 2015 došlo k strate atraktivity tejto ležiacej hmoty pre podkôrny hmyz a ten sa koncom augusta prerojoval už do stojacich smrekových porastov. To nasvedčovalo, že rok 2016 bude kalamitný z pohľadu gradovania populácií podkôrneho hmyzu v stojacich smrekových porastoch. V roku 2015 sa inštalovalo a prevádzkovalo 23 tis. klasických lapákov (o 7 tis. ks viac ako v roku 2014) a 42 tis. feromónových lapačov (o 1 tis. ks menej ako v roku 2014). Najviac lapákov sa inštalovalo v  Žilinskom kraji (9 tis. ks) a  Banskobystrickom kraji

(5 tis. ks), podobne to bolo aj s feromónovými lapačmi Žilinský kraj (9 tis. ks) a v Banskobystrickom kraji (5 tis. ks). Klasické lapáky a feromónové lapače dominovali v smrečinách (84 % resp. 92 %). Tieto obranné a monitorovacie opatrenia boli ešte aplikované aj v borovicových, jaseňových a dubových porastoch.

K opatreniam na ochranu lesa patrila aj aplikácia pesticídov a to predovšetkým v lesných škôlkach (fungicídy), v kultúrach (herbicídy) a insekticídy (asanácia atraktívnej hmoty proti hmyzu). Odkôrnilo sa 7 tis. m3 drevnej hmoty, pálila sa haluzina z 1 453 ha.

V priebehu roka sa vykonával monitoring inváznych organizmov. Potvrdil sa výskyt listožravého hmyzu na brestoch *Aproceros* *leucopoda* v južných častiach stredného a západného Slovenska. K významným inváznym druhom hmyzu patrí *Ips duplicatus* a *Xylosandrus germanus*, ktoré sa pravidelne monitorujú Lesníckou ochranárskou službou. Na základe výsledkov monitoringu sa pripravujú usmernenia ochrany lesa pre lesnícku prevádzku.

**3.5 Zdravotný stav lesov**

Hlavným indikátorom a základným vizuálne hodnoteným symptómom zdravotného stavu lesov je defoliácia. Je to parameter, v ktorom sa odrážajú vnútorné a vonkajšie vplyvy faktorov ovplyvňujúce život jedinca (genetické, klimatické a stanovištné vplyvy, vplyv znečistenia ovzdušia a iné). Na klasifikáciu defoliácie sa používa medzinárodná 5-triedna stupnica uvedená v tabuľke 3.5-1 prílohy tejto správy.

Obrázok 3.5-1 a tabuľka 3.5-1 uvádzajú percentuálne zastúpenie drevín v jednotlivých stupňoch defoliácie. Listnaté dreviny odolávajú nepriaznivým faktorom lepšie ako dreviny ihličnaté, čo súvisí okrem iného aj s rozdielnou dobou pretrvávania asimilačných orgánov. U skupiny listnatých drevín bol od roku 2005 pozorovaný každoročne sa zhoršujúci zdravotný stav. V roku 2015 však došlo k výraznému zlepšeniu. Podiel listnatých stromov v stupňoch defoliácie 0-1 (bez defoliácie alebo slabo defoliované) v porovnaní s rokom 2014 vzrástol až o 22,2 % na úroveň 75,7 %.

Najviac poškodenou listnatou drevinou je dub, podiel stromov v stupňoch defoliácie 2-4 (stredne defoliované až odumierajúce a mŕtve) sa od roku 2005 do roku 2014 zvýšil o 33 % na úroveň 62 %. V roku 2015 sa však podiel dubov a hrabov v uvedených stupňoch defoliácie znížil až o 30 %. Dreviny hrab a buk boli počas celého doterajšieho monitoringu najmenej poškodzovanými drevinami, avšak v období rokov 2013-2014 bol aj u týchto drevín zaznamenaný zhoršený zdravotný stav.

Pri skupine ihličnatých drevín možno od roku 1996 pozorovať stabilizáciu zdravotného stavu s trendom mierneho zhoršovania po roku 2007. V roku 2015 došlo v porovnaní s rokom 2014 k zvýšeniu podielu ihličnatých stromov v stupňoch defoliácie 0 – 1 o 3,6 % na úroveň 50,6 %. Bola zaznamenaná stabilizácia zdravotného stavu smreka, v posledných šiestich rokoch zlepšenie zdravotného stavu jedle a trend zhoršovania zdravotného stavu borovice.

K ukazovateľom zdravotného stavu a vitality lesov patria aj depozičné imisné vstupy a vybrané veličiny charakterizujúce stav pôd (pH, nasýtenie bázami). Výsledky hodnotenia atmosférických depozičných vstupov naznačujú pokračujúci mierny pokles depozície síry, ktoré sa v  posledných rokoch na monitorovacích plochách pohybujú v  rozpätí 4 až 8 kg.ha-1.rok-1. Depozície dusíka ostávajú na pomerne vysokej úrovni. Kým v západnej Európe je vo všeobecnosti zrejmý trend pomalého poklesu depozícií dusíka, Slovensko je súčasťou širšieho regiónu bez signifikantného poklesu. Znamená to prekračovanie kritických záťaží pre dusík na časti územia a riziko eutrofizácie prostredia. V oboch formách spolu (amóniovej aj nitrátovej) sa hodnoty depozície pohybujú v rozpätí 6 až 16 kg.ha-1.rok-1. K ďalšiemu zakysľovaniu pôd už nedochádza, stav nasýtenia bázami je vo všeobecnosti stabilný.

Z hľadiska kvality ovzdušia pretrváva nepriaznivý stav vysokých koncentrácií prízemného ozónu, a to hlavne vo vyšších horských polohách. Nepriaznivým faktorom pre vývoj zdravotného stavu drevín v nižších polohách sú obdobia s deficitom vlahy v súvislosti s priebehom počasia a klimatickou zmenou. Ovplyvňuje to vývoj škodlivých činiteľov, ale aj fyziologické procesy v drevinách a ich senzitivitu k rôznym iným nepriaznivých vplyvom.

**3.6 Informácia o obnove území postihnutých živelnou pohromou z 19. novembra 2004**

Veterná kalamita z 19. novembra 2004 najviac zasiahla oblasti Vysokých Tatier, Nízkych Tatier, Oravy a Slovenského Rudohoria. Postihnuté boli porasty na území štátnych lesov (ŠL TANAP-u a Lesy SR, š.p. Banská Bystrica) (76 %) a porasty viacerých menších neštátnych subjektov (24 %) v rámci obvodov 4 vtedajších krajských lesných úradov (Žilina, Prešov, Košice a Banská Bystrica). Najväčší rozsah kalamity a zároveň najväčšia súvislá plocha na obnovu vznikla na území ŠL TANAP-u, kde si uvedená situácia vyžiadala prijať netradičné postupy pri revitalizácii lesných porastov. Obnova tohto územia sa realizuje doteraz podľa zásad Projektu revitalizácie lesných ekosystémov na území Vysokých Tatier postihnutom veternou kalamitou dňa 19.11.2004.

Aktuálny stav obnovy území postihnutých kalamitou je v najviac postihnutých organizáciách štátnych lesov ku koncu roka 2015 takýto:

**Štátne lesy TANAP-u**

V správe ŠL TANAP-u bolo veternou kalamitou z 19.11.2004 zasiahnuté územie o rozlohe 8 600 ha. Do bilancie holín bolo do konca roku 2006 prijatých takmer 4 505 ha. V ďalšom období rokov 2007 až 2013 sa výmera kalamitiska rozšírila o ďalších 1 261 ha z dôvodu spracovania následnej, predovšetkým podkôrnikovej kalamity. V rokoch 2005 až 2015 bolo obnovených celkom 4 863 ha postihnutého územia, z toho 2 289 ha umelou obnovou a 2 574 ha prirodzeným zmladením. Najvyššie zastúpenie v umelej obnove majú dreviny smrekovec (31 %), smrek (27 %) a borovica (16 %), v prirodzenej obnove smrek (35 %), jarabina (24 %) a breza (21 %). V sumárnom vyjadrení má v obnove najväčšie zastúpenie smrek (31 %), smrekovec (20 %), jarabina (14 %), breza (12 %) a borovica (8 %). Obnova celého kalamitiska bude trvať minimálne 20 rokov a cieľom tejto obnovy je vytvoriť lesné porasty, ktoré sa budú vyznačovať maloplošnou mozaikovitou drevinovou štruktúrou.

Najvýznamnejším negatívnym faktorom pri umelej obnove sú škody spôsobené škodcami koreňov a kmeňov sadeníc a mladých stromov smreka do 5 rokov od výsadby, ktorých pôvodcami sú tvrdoň smrekový *Hylobius abietis* a lykokaz sadenicový *Hylastes cunicularius*. V období po kalamite sa vykonávali prioritne činnosti za účelom zlepšenia stavu lesných porastov smerujúce k tvorbe ekologicky stabilných lesných ekosystémov. Podrobnejšie informácie sú uvedené v tabuľkách 3.6-1 až 3.6-3.

Vývoj zastúpenia drevín na lesnom celku Vysoké Tatry v období rokov 1931-2016 sa uvádza na obrázku 3.6-1.

**LESY SR, š. p. Banská Bystrica**

LESY SR, š. p. ukončili obnovu území postihnutých živelnou pohromou v roku 2010. Obnova bola realizovaná podľa Projektu obnovy plôch po kalamite z roku 2004, ktorého cieľom bolo zabezpečiť drevinové zloženie zodpovedajúce stanovištným pomerom a stabilitu novozaložených lesných porastov. Obnovilo sa 3 203 ha kalamitných plôch, z toho 76 % umelou a 24 % prirodzenou obnovou. Celkovo sa v umelej obnove lesa vysadilo 9 069 tisíc kusov sadbového materiálu, z toho vyše 10 % krytokorenných sadeníc. Podiel ihličnatých drevín bol 71 % a listnatých drevín 29 %. Z toho má smrek zastúpenie 51 %, ktorý v postihnutých porastoch dosahoval zastúpenie až 90 %. V súčasnosti sa na kalamitou postihnutých územiach vykonáva nevyhnutná ochrana mladých lesných porastov v rozsahu každoročne približne 2,5 tisíc ha ochrany proti burine a 1 tisíc ha ochrany proti zveri. Ochrana proti burine je mechanická vyžínaním, proti zveri sa používajú nátery repelentmi a na území NAPANT-u mechanická ochrana s použitím konope.

Na značnej časti kalamitných plôch vysadených hospodárskymi drevinami sa postupne prirodzene zmladili pionierske dreviny ako jarabina, rakyta a breza. Sú ponechávané na plochách, pokiaľ plnia funkciu krycích a doplnkovo aj melioračných drevín. Tam, kde začínajú prekážať v raste hospodárskym drevinám, sú z porastov odstraňované plecími rubmi.

**Vojenské lesy a majetky, š. p. Pliešovce**

Na kalamitných plochách sa vykonávalo zalesňovanie drevinami s podielom listnáčov až okolo 40 %. Z ihličnatých drevín sa využívali predovšetkým smrekovec, borovica a smrek. Na výsadbu sa používali sadenice z vlastnej produkcie. Možno konštatovať, že stav obnovených porastov po kalamite z roku 2004 a následných ďalších kalamít je v súlade s príslušnými ustanoveniami zákona o lesoch.

**3.7 Ochrana lesov pred požiarmi**

V roku 2015 bolo na Slovensku evidovaných 242 lesných požiarov s celkovou horenou plochou 353 ha a spôsobenou škodou 367 370 €. Pri lesných požiaroch bola zranená jedna osoba. Najviac požiarov bolo evidovaných v okresoch Malacky (24), Spišská Nová Ves (22) a v Čadci (15). Najväčšia výmera lesov poškodených požiarmi bola evidovaná v okresoch Kežmarok (112 ha), Spišská Nová Ves (49 ha) a Humenné (42 ha). Najväčšie škody spôsobili lesné požiare v okresoch Kežmarok (196 055 €), Poprad (20 375 €) a Skalica (17 800 €).

Najčastejšou príčinou lesných požiarov bolo zakladanie ohňov v prírode (48), nezistená príčina (40) a manipulácia s otvoreným ohňom (34). Najčastejšie v lesoch horelo v mesiacoch august (58 požiarov), apríl (53) a júl (47). Najrozsiahlejší požiar bol evidovaný 3. 11. 2015 v okrese Kežmarok a Stará Ľubovňa, ktorý zasiahol 105 ha lesa a VLM SR š.p. spôsobil celkovú škodu 387 000 €, z toho priama škoda na dreve bola 173 000 €. Príčina požiaru nebola zistená. Podrobnejšie informácie o lesných požiaroch v roku 2015 vrátane vývoja požiarovosti od roku 2000 sú uvedené v tabuľkách 3.7-1 až 3.7-6.

Prevenciu pred vznikom lesných požiarov zabezpečovali vlastníci, správcovia alebo obhospodarovatelia lesa najmä v čase zvýšeného nebezpečenstva vzniku požiaru v zmysle §6b ods. 1 písm. c) zákona č. 314/2001 Z. z. o ochrane pred požiarmi v znení neskorších predpisov. Od 15. februára 2015 nadobudla účinnosť vyhláška č. 15/2015 Z. z., ktorou sa mení a dopĺňa vyhláška č. 453/2006 Z. z. o hospodárskej úprave lesov a o ochrane lesa, v ktorej je uvedené nové rozdelenie lesných oblasti a podoblasti Slovenska do stupňov ohrozenia požiarom.

**4.Hospodárenie v lesoch**

* 1. **Kategórie lesov**

Lesy sa z hľadiska využívania ich funkcií členia na tri kategórie: hospodárske, ochranné a osobitného určenia, do ktorých sa zaraďujú podľa prevládajúcej funkcie. Všetky lesy plnia viac funkcií súčasne (na Slovensku prevládajú lesy polyfunkčné, ktorých je vyše 90%). Najviac zastúpenou kategóriou sú lesy hospodárske, ktorých je 1,397 mil. ha, čo predstavuje 71,93 % z celkovej výmery porastovej pôdy. Prevažne sú určené na produkciu akostného dreva pri súčasnom plnení ďalších významných ekologických a sociálnych funkcií, ktorých podpora sa zabezpečuje špecifickými lesníckymi opatreniami v rámci funkčne integrovaného lesného hospodárstva. Od roku 2000 sa výmera hospodárskych lesov zvýšila o 5,6 %, ale v porovnaní s rokom 1980 je nižšia o 5,4 %. Tieto zmeny sú spôsobené najmä meniacimi sa požiadavkami na vyhlasovanie lesov osobitného určenia.

Lesy, v ktorých sú prvoradé ekologické funkcie sa vyhlasujú za ochranné. Ich funkčné zameranie vyplýva z prírodných podmienok. Ide o lesy s vysokým spoločenským významom, ktoré plnia najmä funkcie ochrany pôdy, vody a infraštruktúry. Hlavným cieľom hospodárenia v nich je zabezpečenie plnenia ekologických funkcií. Ich výmera sa postupne mierne zvyšuje a v roku 2015 dosiahla 334,5 tisíc ha, t. j. 17,23 %.

Sociálne a kultúrne funkcie sú prvoradé v lesoch, ktoré boli z dôvodu špecifických celospoločenských alebo skupinových požiadaviek vyhlásené za lesy osobitného určenia. Uplatňuje sa v nich osobitný (funkčne diferencovaný) spôsob hospodárenia so zámerným posilňovaním jednej alebo viacerých vybraných funkcií: vodoochrannej, rekreačnej, prírodno-ochrannej, kúpeľno-liečebnej, výchovno-výskumnej, poľovnej a pod. Zabezpečovanie týchto požiadaviek značne ovplyvňuje (obmedzuje) bežné hospodárenie v lesoch. V súčasnosti sa lesy osobitného určenia nachádzajú na výmere 210,7 tisíc ha, čo predstavuje 10,84 %. Výmera týchto lesov sa od roku 2000 znižuje, najmä z dôvodu zrušenia a vypustenia subkategórie lesov pod vplyvom imisií z kategórie lesov osobitného určenia, ale aj z dôvodu meniaceho sa záujmu žiadateľov o ich vyhlasovanie (vyhlasujú sa na základe žiadosti na dobu platnosti programu starostlivosti o lesy).

Podrobnejšie informácie o kategorizácii lesov vyplývajú z údajov uvedených v tabuľkách 4.1-1 až 4.1-3 a obrázkoch 4.1-1 a 4.1-4.

 Výmera lesných porastov využiteľných na produkciu dreva v roku 2015 bola 1 792 292 ha. Ide o lesy, v ktorých prírodné, porastové a legislatívne podmienky umožňujú plnenie aj ich drevoprodukčnej funkcie. V tejto skupine sa neuvažuje s lesmi v chránených územiach s piatym stupňom ochrany, v ochranných pásmach vodných zdrojov I. stupňa, v pásme kosodreviny a v ochranných lesoch na mimoriadne nepriaznivých stanovištiach.

## Genofond a reprodukčný materiál

### Zdroje lesného reprodukčného materiálu

Na umelú obnovu lesa a zalesňovanie možno použiť len lesný reprodukčný materiál (LRM), ktorý pochádza alebo bol dopestovaný z uznaných zdrojov. Za zdroje LRM možno uznať výberové stromy, uznané porasty, klony, semenné sady a identifikované zdroje. Po splnení určených kritérií možno za zdroje LRM uznať aj semenné porasty. Súčasná právna úprava problematiky LRM vytvára vhodné podmienky na zabezpečenie dostatočného počtu uznaných zdrojov LRM pre všetky dreviny na Slovensku.

Najrozšírenejším zdrojom LRM na Slovensku sú uznané lesné porasty. Ich výmera v jednotlivých rokoch mierne kolíše a odzrkadľuje potreby správcov zdrojov. Oproti roku 2014 bol zaznamenaný mierny pokles výmery uznaných porastov pri drevine smrek obyčajný, dub letný a buk. Pri ostatných drevinách je výmera uznaných porastov stabilizovaná. Ich celková výmera poklesla zo 68 011 ha na 66 987 ha (tabuľka 4.2-1).

Na zachovanie genetických zdrojov lesných drevín je na území Slovenskej republiky ku dňu 31. 12. 2015 zriadených 115 génových základní s celkovou výmerou 19 829 ha. V roku 2015 bola vykonaná revízia 70 génových základní, pre ktoré boli vypracované nové projekty obhospodarovania a boli schválené 3 nové génové základne.

### Lesné semenárstvo

V roku 2015 bola slabá až stredná úroda semennej suroviny všetkých hlavných hospodárskych drevín. Množstvo nazbieranej semennej suroviny podľa drevín sa uvádza v tabuľke 4.2-2. Naďalej pretrváva nedostatok osiva pri drevinách buk lesný pre vegetačný stupeň 6, duby pre vegetačný stupeň 1 a smrek obyčajný pre vegetačné stupne 6 a 7.

Semená lesných drevín sa spracovávajú a uskladňujú v prevažnej miere v Odštepnom závode (OZ) Semenoles Liptovský Hrádok, Lesy SR, š. p. Banská Bystrica a v podstatne menšej miere aj v súkromnom sektore. Časť zásob obhospodarovateľov lesa je uskladnených formou nájmu v skladovacích priestoroch OZ Semenoles. Ďalšiu časť zásob osiva niektorí obhospodarovatelia skladujú priamo vo svojich zariadeniach.

Stav zásoby v Banke semien lesných drevín k 31.12.2015 sa uvádza v tabuľke 4.2-2. Z pracovnej zásoby banky semien bolo pre Lesy SR, š. p. poskytnuté 8,2 kg osiva smreka obyčajného na pestovanie sadbového materiálu pre génové základne.

### Lesné škôlky, prevádzkové zariadenia a produkcia sadeníc

Výmera škôlok, ako aj výmera ich produkčnej plochy je stabilizovaná a ku koncu roku 2015 sa v  porovnaní s  rokom 2014 mierne zvýšila. Výmera produkčnej plochy dosahuje 361 ha. Mierne stúpajúci trend sa zaznamenal aj v produkcii sadbového materiálu, ktorého sa v roku 2015 dopestovalo 235,4 mil. ks. Priemerné množstvo sadeníc dopestovaných na 1 ha produkčnej plochy predstavuje takmer 652 tis. ks, čo je v porovnaní s rokom 2014 viac o takmer 77,5 tis. ks (tabuľky 4.2-3 a 4.2-4).

**Dozor nad produkciou lesného reprodukčného materiálu a jeho uvádzaním na trh**

Orgánom štátnej odbornej kontroly (Národné lesnícke centrum) bol v roku 2015 vykonaný dozor nad produkciou LRM a jeho uvádzaní na trh pri 116 subjektoch. Bola vykonaná kontrola obhospodarovania 26 semenných sadov v užívaní š. p. Lesy SR, OZ Semenoles. Boli vykonané tiež kontroly dodržiavania provenienčných zásad, zásad prenosu LRM,  kontroly kariet pôvodu porastu (19 subjektov) a kontroly obchodovania s LRM (4 subjekty).

V špecializovanom semenárskom laboratóriu Národného lesníckeho centra akreditovanom na testovanie osív ISTA boli v roku 2015 vykonané kontroly kvality osiva: stanovenie klíčivosti (15 oddielov), stanovenie čistoty (35 oddielov), stanovenie životnosti (42 oddielov), stanovenie obsahu vody (11 oddielov).

Ďalšou činnosťou štátnej odbornej kontroly bola centrálna evidencia zdrojov a centrálna registrácia LRM.

**4.3 Pestovanie lesov**

**Obnova lesa**

Obnova lesa bola v roku 2015 vykonaná na celkovej ploche 15 901 ha, z toho prirodzená obnova predstavuje 5 644 ha, čo je 35,5 % podiel. V obnove lesa prevláda umelá obnova s podielom 64,5 %. Podiel prirodzenej obnovy z celkovej obnovy lesa mal za posledné roky klesajúcu tendenciu z 39,5 % v roku 2011 na 32,5 % v roku 2014. Tento pokles sa v roku 2015 zastavil a podiel prirodzenej obnovy sa v porovnaní s rokom 2014 zvýšil o 3 %. Príprava pôdy pre prirodzenú obnovu lesa sa vykonala na ploche 15 484 ha (tabuľka 4.3-2).

**Starostlivosť o mladé lesné porasty**

Rozsah starostlivosti o mladé lesné porasty má od roku 2010 pozitívnu tendenciu zvyšovania objemu všetkých rozhodujúcich výkonov. Bude to mať priaznivý vplyv na odrastanie a vývoj mladých lesných porastov. Ochrana proti burine sa v roku 2015 vykonala na ploche 48 tisíc ha, t. j. o  30,8 % viac než v roku 2010; ochrana proti zveri sa vykonala na 40,4 tisíc ha a zvýšila sa o 35,1 % v porovnaní s tým istým rokom (tabuľky 4.3-2, 4.3-3 a obrázok 4.3-2).

**Prečistky a prebierky v lesných porastoch**

Prečistky sa v roku 2015 vykonali na ploche 31 047 ha, čo je 115,2 % plánovaného rozsahu. Oproti roku 2010 je to viac o 71,2 % a oproti predošlému rok 2014 je to viac o 3,6%. Vykonávanie prečistiek vo väčšom rozsahu, ako vyplýva z bilancovaných úloh programov starostlivosti o lesy je dôležitým javom z hľadiska výchovy mladých lesných porastov, ich priaznivého vývoja, druhovej a priestorovej štruktúry, zdravotného stavu, odolnosti a kvality (tabuľky 4.3-2, 4.3-3, 4.3-4 a obrázok 4.3-2).

V roku 2015 sa výchovné ťažby vykonali na ploche 36 980 ha (57,6 % plánovanej plochy), pričom objem vyťaženého dreva bol 1 039 453 m3 (62,6 % plánovaného objemu), (tabuľky 4.3-5 a 4.3-6). Rozdiel v rozsahu plánovaných a vykonaných výchovných ťažieb podľa programov starostlivosti o lesy je spôsobený spracovávaním náhodnej ťažby vniknutej v predrubných porastoch v dôsledku pôsobenia škodlivých činiteľov v lesoch.

**4.4 Ťažbová činnosť**

 Ťažba dreva v roku 2015 bola 9,14 mil. m3. V porovnaní s rokom 2014 bola nižšia o  1,8%, ale naopak vyššia o 18 % než v roku 2013. Príčinou zvýšenia ťažby dreva v roku 2015, najmä v porovnaní s rokmi 2012 a 2013 bol vysoký objem náhodnej (kalamitnej) ťažby až 5,21 mil. m3, t. j. 57 % z celkovej ťažby dreva. Súvisí to najmä s odstraňovaním následkov kalamity spôsobenej víchricou Žofia zo 14. a 15. mája 2014. Podiel ihličnatých drevín na celkovej ťažbe bol 53 %, pričom až tri štvrtiny (76 %) z toho bola ťažba kalamitná. Organizácie štátnych lesov vyťažili 4,71 mil. m3 dreva, t. j. 51,5 %, zvyšok vyťažili obhospodarovatelia neštátnych lesov (tabuľka a obrázok 4.4-1).

 Súčasné i budúce možnosti produkcie a ťažby dreva závisia od stavu a vývoja produkčných ukazovateľov, ktorými sú najmä výmera porastovej pôdy, zásoba dreva, veková štruktúra lesov a prírastok. Ťažbové možnosti z hľadiska zabezpečenia trvalo udržateľného obhospodarovania lesov regulujú príslušné všeobecne záväzné právne predpisy prostredníctvom programov starostlivosti o lesy, metódy a postupy hospodárskej úpravy

lesov, zdravotný stav lesných porastov, rozsah kalamitných ťažieb vrátane dopadov klimatickej zmeny na lesy a prevádzkové vplyvy.

Ťažba dreva na Slovensku sa v dlhodobom trende zvyšuje. Od roku 1990 sa zvýšila z  5,28 mil. m3 na 9,14 mil. m3 v roku 2015, čo je nárast o vyše 73 %. Rovnako ako v prípade zvyšovania zásoby dreva a celkového bežného prírastku aj súčasné zvyšovanie ťažbových možností a z toho vyplývajúce zvyšovanie ťažby dreva súvisí najmä s vývojom a aktuálnym stavom vekového zloženia lesov (kapitola 2.2 Štruktúra lesov).

Realizáciu plánovaných úmyselných výchovných a obnovných ťažieb dreva (vo výške únosnej ťažby) komplikujú najmä náhodné (kalamitné) ťažby dreva. Podiel náhodných (kalamitných) ťažieb z celkového objemu realizovaných ťažieb dreva sa od roku 1990 pohybuje v rozpätí od 42 % do 65 % (od 1,8 mil. m3 do 6,5 mil. m3 ročne). Situácia sa rapídne zhoršila od roku 2004 po kalamite spôsobenej víchricou Alžbeta v novembri 2004, najmä v dôsledku aktivizácie biotických škodlivých činiteľov (podkôrneho hmyzu) v ihličnatých (najmä smrekových) lesoch. V porovnaní so začiatkom 90-tych rokov je objem spracovaného kalamitného dreva v niektorých rokoch po roku 2004 dvoj- až trojnásobný. Náhodné (kalamitné) ťažby majú nepriaznivý dopad na rovnomerné a trvalo udržateľné využívanie produkčného potenciálu lesov. Vlastníci a obhospodarovatelia lesov sú v zmysle príslušných ustanovení zákona č. 326/2005 Z.z. o lesoch v znení neskorších predpisov povinní kalamitné drevo neodkladne spracovávať. V dôsledku toho dochádza k prekračovaniu plánovanej ťažby dreva, najviac v roku 2005 o takmer 50 %, v roku 2008 o vyše 25 % a v roku 2010 o takmer 20 % (tabuľka a obrázok 4.4-2).

Z prognózy vývoja ťažby dreva do roku 2035 podľa Národného programu využitia potenciálu dreva SR (tabuľka 4.4-3) by sa mal súčasný objem realizovaných celkových ťažieb dreva pohybovať okolo 8,8 mil. m3 a postupne by sa mohol zvyšovať na úroveň 9 mil. m3 až do obdobia predpokladanej kulminácie okolo roku 2030.

Zvyšovať by sa mal objem obnovnej ťažby, pri výchovnej ťažbe sa naopak predpokladá znižovanie jej objemu z dôvodu aktuálneho nižšieho plošného zastúpenia lesných porastov v predrubnom veku.

Rastúcu tendenciu bude mať ťažba listnatého dreva, ktorá sa v ostatných rokoch, aj z dôvodu prednostného spracovania kalamitnej ihličnatej hmoty, realizovala len približne na úrovni 75 % ich plánovanej ťažby.

Ťažba ihličnatého dreva (najmä smreka) sa bude naopak znižovať kvôli jeho doterajším preťažbám v dôsledku častých kalamitných situácií a z toho vyplývajúceho znižovania jeho ťažbového potenciálu.

Predpokladá sa, že z dôvodu postupnej zmeny vekového zloženia lesov (kapitola 2.2 Štruktúra lesov) by po roku 2030 malo dôjsť k poklesu celkovej ťažby dreva. V horizonte roku 2030 sa začne postupne znižovať výmera vekových stupňov lesných porastov prichádzajúcich do obnovy pod určený normál, čím sa bude znižovať aj ich ťažbový potenciál v prospech predrubných – výchovných porastov.

Výslednú mieru tohto zníženia, čas jeho skutočného začiatku, ako aj budúce vekové zloženie lesov, však ovplyvnia najmä: rozsah náhodných (kalamitných) ťažieb v prognózovanom období a spôsob regulácie ťažby dreva v podmienkach súčasných zvýšených ťažbových možností. V prípade pokračovania vysokého rozsahu náhodných (kalamitných) ťažieb (čo možno v  dôsledku nepriaznivých dopadov klimatickej zmeny na lesy reálne očakávať) môže dôjsť k rýchlejšiemu znižovaniu ťažbových možností a poklesu ťažby dreva v porovnaní s prezentovanou prognózou.

**4.5. Certifikácia trvalo udržateľného lesného hospodárstva**

**Certifikácia podľa Programu pre vzájomné uznávanie lesných certifikačných schém (PEFC) – Združenie PEFC Slovensko**

Združenie PEFC Slovensko malo k 31. 12. 2015 spolu 19 členov v troch komorách:

* Komora vlastníkov (užívateľov) lesov 6 členov: Lesy SR, š.p., ŠL TANAP-u, VLM SR, š.p. Pliešovce, LPM š.p. Ulič, TU VLP Zvolen, UNIFORST, spol. s r.o.
* Komora spracovateľov dreva 5 členov: Slovwood Ružomberok a.s., Spektrum s.r.o. Hliník nad Hronom, Mondi SCP, a.s. Ružomberok, Amico Drevo, spol. s r.o., Dyha Tirola, s.r.o.
* Komora ostatných záujmových skupín 8 členov: Združenie obecných lesov SR, **Únia regionálnych združení** vlastníkov neštátnych lesov, Združenie vlastníkov spoločenstvených a súkromných lesov Banskobystrického kraja, Slovenská lesnícka komora, Národné lesnícke centrum, Odborový zväz Drevo, lesy, voda, Technická univerzita vo Zvolene, Združenie lesníkov a ochrancov prírody Tatier.

Výmera všetkých lesov certifikovaných podľa schémy PEFC v Slovenskej republike dosiahla 1 254 466 ha (64,6 % z výmery lesov) a  v  porovnaní s rokom 2014 sa zvýšila o 6 438 ha. Certifikované lesy má 123 obhospodarovateľov, ktorým bolo vydaných 261 osvedčení o účasti na certifikácii lesov.

Oproti  roku 2014 sa v roku 2015 zvýšil počet držiteľov certifikátov spotrebiteľského reťazca vydaných certifikačným orgánmi z 59 na 64. Ďalšie tri podniky pôsobiace na trhu SR sú certifikované prostredníctvom svojich materských firiem v zahraničí.

V roku 2015 sa ukončila 3. periodická revízia dokumentov Slovenského systému certifikácie lesov vrátane medzinárodného posudzovania revidovanej dokumentácie. Podrobnejšie informácie o certifikácii lesov vyplývajú z údajov uvedených v tabuľkách 4.5-1 až 4.5-4.

**Certifikácia podľa schémy FSC – Združenie FSC Slovensko**

Výmera lesov certifikovaných podľa schémy FSC v Slovenskej republike dosiahla k 30. novembru 2015 hodnotu 146 941 ha. K   uvedenému obdobiu bolo udelených 7 certifikátov (z toho 4 skupinové). Celkovo je certifikovaných 32 obhospodarovateľov lesov (z toho 2 štátne).

Podľa oficiálnych údajov FSC za rok 2015 bolo na Slovensku udelených 114 certifikátov spotrebiteľského reťazca. Celkovo bolo certifikovaných 162 podnikov pôsobiacich na trhu s drevom.

1. **Obchod s drevom**

**5.1 Dodávky dreva**

 Predaj dreva predstavuje najvýznamnejší zdroj príjmov na zachovanie funkcií lesov a udržanie zamestnanosti v lesníckom sektore. Zabezpečuje sa nim približne 80 % tržieb a výnosov lesného hospodárstva. Drevo, ako jedna z mála domácich obnoviteľných surovín je okrem lesného hospodárstva základnou surovinou aj v drevospracujúcom priemysle, čím zabezpečuje zamestnanosť, tržby a výnosy v obidvoch odvetviach.

**Dodávky dreva na tuzemský trh**

 V roku 2015 dodali subjekty obhospodarujúce lesy na Slovensku na domáci trh 8 611 tis. m3 dreva (vrátane vlastnej spotreby). V porovnaní s rokom 2014 boli dodávky dreva na domáci trh nižšie o 125 tis. m3. Klesli najmä dodávky ihličnatého dreva na tuzemský trh o 408,1 tis. m3, naproti tomu dodávky listnatého dreva sa zvýšili o 283,1 tis. m3. Podrobnejšie informácie sú uvedené v tabuľkách 5.1-1 a 5.1-2.

**Zahraničný obchod s drevom**

 Na základe výsledkov získaných spracovaním predbežných údajov Štatistického úradu SR vyplýva, že v roku 2015 sa celkovo vyviezlo 2 687 tis. m3 surového dreva (tabuľka 5.1-3). Vývoz dreva bol zameraný najmä na krajiny Európskej únie (Poľsko, Rakúsko a Česká republika). V prípade ihličnatých sortimentov surového dreva prevládali v exportných dodávkach výrezy I. až III. triedy akosti (42,5 % celkového exportu). V prípade listnatých sortimentov surového dreva prevládal v dodávkach na vývoz sortiment IV. a V. triedy akosti (14,6 % celkového exportu). Uvedený objem vývozu sortimentov surového dreva zahŕňa aj ťažbu dreva na nelesných pozemkoch, ktoré majú charakter lesa, ale nie sú podľa katastra nehnuteľnosti lesnými pozemkami (tzv. biele plochy). Využívanie týchto pozemkov sa riadi ustanoveniami § 47 zákona č. 543/2002 Z. z. o ochrane prírody a krajiny v znení neskorších predpisov.

Na Slovensko sa doviezlo 549 tis. m3 surového dreva (tabuľka 5.1-4).

**5.2 Ceny dreva v tuzemsku a zahraničí**

V roku 2015 dosiahli tržby z predaja dreva subjektov obhospodarujúcich lesy 416 mil. € z toho 395,7 mil. € z predaja dreva v tuzemsku (tabuľka 5.2-1). Priemerná cena v roku bola 47 €, tuzemská priemerná cena bola 46,8 € a vývozná cena 53,2 €. V medziročnom porovnaní boli zaznamenané iba nepatrné zmeny a to pokles priemerného speňaženia pri ihličnatom dreve o 0,03 €/m3 a pri listnatom dreve nárast o 0,01 €/m3 (tabuľka 5.2-2 a obrázok 5.2-1). Na základe porovnania s rokom 2014 je možné konštatovať celkovo stabilnú situáciu vo vývoji priemerných cien dreva na trhu, okrem nárastu priemerného speňaženia pri najkvalitnejších sortimentoch dreva.

1. **Ekonomika lesného hospodárstva**

**6.1 Tržby a výnosy v lesnom hospodárstve**

Tržby a výnosy LH v roku 2015 dosiahli čiastku 491,41 mil. € (tabuľka 6.1-1). V porovnaní s rokom 2014 sa znížili o 7,8 % najmä kvôli poklesu tržieb za drevo, ktoré klesli o 3,3 % (tabuľka 6.1-2) v dôsledku nižšej ťažby dreva. Pokles tržieb za drevo sa zaznamenal pri neštátnych subjektoch o 11,3 %; pri štátnych organizáciách LH sa tržby za drevo zvýšili o  5,1%. Ostatné tržby a výnosy (tabuľka 6.1-3) sa znížili o 27,6 %. Ostatné tržby predstavujú predaj ostatnej lesnej výroby, sadeníc, výrobky pridruženej výroby, poľovníckych, turistických a lesníckych služieb, výnosy z prenájmu a predaja lesného majetku, výnosy finančného kapitálu a cenných papierov.

**Podpora lesníctva z verejných zdrojov**

V roku 2015 bola poskytnutá podpora z verejných zdrojov (štátny rozpočet, fondy EU a ostatné zdroje) do lesníctva v objeme 58 009 tis. € (tabuľka 6.1-4). V roku 2014 verejné zdroje predstavovali 19 320 tisíc €. Nárast nastal v dôsledku čerpania zdrojov Programu rozvoja vidieka SR 2007-2013, ktorý bol aj v roku 2015 hlavným zdrojom verejných prostriedkov a  v  objeme 43 662 tis. € predstavoval 75 % celkovej poskytnutej čiastky z verejných zdrojov. Do tohto objemu bola zahrnutá podpora v rámci lesníckych opatrení

„1.4 Zvyšovanie hospodárskej hodnoty lesov“ a „2.1 Obnova potenciálu lesného hospodárstva a zavedenie preventívnych opatrení“. Podporu z PRV SR 2007-2013 čerpali najmä lesné podniky neštátneho sektora (tabuľka 6.1-5). Z iných zdrojov (mimo MPRV SR) bola poskytnutá podpora v objeme 8 284 tis. € VLM SR, š. p., LPM Ulič, š. p. a Vysokoškolskému lesníckemu podniku TU vo Zvolene zo zdrojov MO SR, MŽP SR a MŠVVaŠ SR. Vývoj verejných prostriedkov od roku 1990 v bežných a stálych cenách sa uvádza na obrázku 6.1-1.

**6.2 Náklady lesného hospodárstva**

Celkové náklady LH v roku 2015 dosiahli 446,69 mil. € a v porovnaní s rokom 2014 sa znížili o 7,2 % (tabuľka 6.2-1). V druhovom členení nákladov mali aj v roku 2015 najväčší podiel materiálové náklady vrátane odpisov a služieb a to 288,84 mil. €, t. j. 64,7 % z celkových nákladov. Ich porovnateľná úroveň s rokom 2014 aj pri poklese ťažby dreva je spôsobená nárastom priemerných jednotkových cien jednotlivých výkonov.

LH je charakteristické tiež vysokým podielom mzdových nákladov (82,82 mil. € v roku 2015) z dôvodu vysokého podielu živej práce. V LH bolo v roku 2015 zamestnaných 9,5 tis. osôb (lesné podniky zamestnávali priamo 6,9 tis. osôb), z  toho v prevažnej miere osoby so stredoškolským vzdelaním (tabuľka 6.2-2). Porovnanie počtu zamestnancov s odvetviami drevospracujúceho priemyslu sa uvádza v tabuľke 6.2-3.

V kalkulačnom členení nákladov (tabuľka 6.2-4) prevládali náklady lesníckych činností (pestovná a ťažbová činnosť), ktoré v roku 2015 predstavovali 58,7 % z celkových nákladov. Ostatné náklady (obslužné činnosti) mali podiel 19,3 % a režijné náklady 22 %.

**6.3 Hospodársky výsledok**

V roku 2015 LH vykázalo zisk v objeme 44,8 mil. €. Pokles hospodárskeho výsledku v porovnaní s rokom 2014 (v štátnych aj v neštátnych lesných podnikoch) bol spôsobený nižšou ťažbou dreva, následným znížením dodávok dreva a sčasti aj nárastom nákladov pestovnej činnosti. Pretrváva rozdiel v dosiahnutom hospodárskom výsledku v štátnych a neštátnych lesných podnikoch. Vývoj výsledkov hospodárenia je uvedený v tabuľkách 6.3-1. a 6.3-2. Horší výsledok hospodárenia v štátnych podnikoch v porovnaní s neštátnymi podnikmi je spôsobený najmä nákladmi vynaloženými na správu neodovzdaných lesov so zákazom ťažby dreva, vyššími nákladmi na jednotku jednotlivých činností a vyššími režijnými nákladmi. Vyššie náklady štátnych podnikov sú dôsledkom vyvolaných nákladov súvisiacich so správou majetku štátu, udržaním zamestnanosti, prácou s verejnosťou a pod.

Kladný hospodársky výsledok spolu s odpismi sú vlastnými zdrojmi investícií podnikov. V roku 2015 sa v LH preinvestovalo spolu 38,7 mil. €, čo bolo v porovnaní s rokom 2014 viac o približne 5 %. Objem vynaložených investícií je uvedený v tabuľke 6.3-3.

Dosiahnutý výsledok hospodárenia a  výsledok hospodárenia minulých rokov sú po základnom imaní (76 %) druhým najvýznamnejším zdrojom krytia aktív v štátnych podnikoch a príspevkových organizáciách (7,8 %). V štruktúre aktív najväčšou položkou je dlhodobý hmotný majetok – lesné pozemky. Prehľad štruktúry aktív a pasív podnikov v pôsobnosti MPRV SR, mimo pôsobnosti MPRV SR a príspevkových organizácií je uvedený v tabuľke 6.3-4. Medzi cudzie zdroje financovania podniku patria aj bankové úvery. Túto formu financovania v  posledných rokoch (od roku 2011) využívajú len neštátne subjekty a  VLM, š. p. Pliešovce (tabuľka 6.3-5).

**6.4 Ekonomické nástroje**

Ekonomické nástroje fiškálnej politiky štátu pôsobiace v oblasti LH sú uvedené v tabuľke 6.4-1. Dane v LH v  roku 2015 predstavovali príjem do rozpočtu štátu a obcí v objeme 54,53 mil. €. Najvyšší podiel na odvedených daniach v LH v roku 2015 tvorila daň z pridanej hodnoty (saldo dane na vstupe a výstupe) v objeme 30,6 mil. €, čo predstavuje 56,1 % z celkových daní. Daň z nehnuteľnosti v roku 2015 v porovnaní s rokom 2014 klesla o 1,4 %. Nárast priemernej mzdy v roku 2015 sa premietol aj do mierneho zvýšenia dane z príjmov, ktorá dosiahla 14,87 mil. €, čím sa zvýšila v porovnaní s predchádzajúcim rokom o 18,5 %.

O využívaní lesných pozemkov na iné účely, ako na plnenie funkcií lesov rozhoduje orgán štátnej správy lesného hospodárstva. Môže rozhodnúť o vyňatí z plnenia funkcií lesov alebo o obmedzenom využívaní funkcií lesov. Vyňatie lesných pozemkov môže byť dočasné alebo trvalé. Odvody za vyňatie lesných pozemkov (náhrada za stratu mimoprodukčných funkcií) predstavujú ekonomický nástroj štátu zameraný na ochranu lesných pozemkov a jej zachovanie pre budúce generácie (environmentálny nástroj). Orgány štátnej správy lesného hospodárstva v roku 2015 predpísali za vyňatie lesných pozemkov odvody vo výške 920 tis. €. Z toho uhradených bolo 53 %. Vývoj určených odvodov, náhrad, vyrubených pokút a sankcií a ich skutočná úhrada sú uvedené v tabuľkách 6.4-2 a 6.4-3.

Peňažné sankcie udelené z titulu porušenia zákonných povinností boli v roku 2015 v LH vyrubené vo výške 55,7 tis. €, čo je o 37,9 % menej ako v predošlom roku. Z toho uhradených bolo 59 %.

**6.5 Súhrnný lesnícky ekonomický účet**

Súhrnný lesnícky ekonomický účet (SLEÚ) meria, popisuje a analyzuje tvorbu dôchodku LH prostredníctvom účtov produkcie, dôchodkov, podnikateľského zisku a kapitálových účtov. SLEÚ poskytuje informácie o vzniku statkov, ich použití a o ekonomických procesoch a vzťahoch odvetvia v rámci jednej účtovnej periódy. V roku 2007 sa zaviedol systém integrovaných environmentálnych a ekonomických účtov pre lesy (IEEAF), ktorý zohľadňuje aj ostatné faktory a hlavne zmenu (poškodenie, resp. zlepšenie) prírodného výrobného faktora. V rámci týchto integrovaných účtov sa produkcia LH rozšírila o hodnotu bežného prírastku dreva na pni, ktorý sa v danom roku nevyťažil.

**Výsledky SLEÚ za rok 2015**

Konečná produkcia odvetvia LH dosiahla za rok 2015 hodnotu 480,92 mil. €. Hrubá pridaná hodnota odvetvia bola v uvedenom roku 239,71 mil. €, čistá pridaná hodnota 216,02 mil. €. Čistý dôchodok zo samostatnej činnosti dosiahol hodnotu 60,99 mil. € a čistý zisk z podnikania hodnotu 44,72 mil. €. Jednotlivé údaje sú uvedené v tabuľke 6.5-1.

**Komentár k vývoju ukazovateľov SLEÚ za roky 2000-2015**

Hlavné ukazovatele účtov produkcie, tvorby dôchodkov a podnikového zisku v bežných cenách (hodnota konečnej produkcie, hrubej pridanej hodnoty, čistej pridanej hodnoty, čistého dôchodku a čistého zisku) vykazujú za obdobie od roku 2000 mierny nárast po rok 2007. Pokles čistého dôchodku zo samostatnej činnosti a čistého zisku z podnikania v roku 2008 a najmä v roku 2009 bol zapríčinený výrazným poklesom priemerného speňaženia dreva v dôsledku dopadov finančnej a hospodárskej krízy a zvýšenia dane z nehnuteľnosti. V roku 2010 prišlo k opätovnému nárastu oboch uvedených ukazovateľov, pričom tento jav pokračoval aj v roku 2011. Príčinou nárastu ukazovateľov čistého dôchodku a čistého zisku bolo najmä dosiahnutie vyššieho priemerného speňaženia dreva, ako aj mierny nárast ostatných subvencií na produkciu. V rokoch 2012 a 2013 dochádza k opätovnému poklesu oboch ukazovateľov najmä v   dôsledku poklesu ostatných subvencií na produkciu (pri relatívne stabilnom vývoji priemerného speňaženia dreva). V roku 2014 v porovnaní s rokom 2013 došlo k nárastu hlavných ukazovateľov účtu produkcie (hodnota konečnej produkcie spolu, hrubá pridaná hodnota, čistá pridaná hodnota), účtu tvorby dôchodkov (čistý dôchodok zo samostatnej činnosti) a účtu podnikového zisku (čistý zisk z podnikania) napriek miernemu poklesu ostatných subvencií na produkciu a miernemu nárastu ostatných daní z produkcie. Nárast bol spôsobený predovšetkým zvýšením hodnoty použiteľnej produkcie (ťažba dreva) a konečnej produkcie (sortimenty dreva) a len nevýrazným poklesom priemerného speňaženia dreva. V roku 2015 došlo k poklesu hlavných ukazovateľov účtu tvorby dôchodkov a účtu podnikového zisku v dôsledku zníženia hodnoty konečnej produkcie LH. Vývoj jednotlivých ukazovateľov SLEÚ za vybrané roky obdobia 2000 až 2015 je uvedený v tabuľke 6.5-2.

1. **Organizačné a inštitucionálne usporiadanie lesníctva**

**7.1 Štátna správa lesného hospodárstva**

Štátnu správu lesného hospodárstva (ŠS LH) vykonávalo MPRV SR, ako ústredný orgán. Na okresnej úrovni ŠS LH vykonávalo 8 referátov pôdohospodárstva odborov opravných prostriedkov okresných úradov v sídle kraja a 49 pozemkových a lesných odborov okresných úradov. Vo vojenských lesoch a lesoch určených na obranu štátu vykonávalo ŠS LH Ministerstvo obrany SR – Úrad lesného hospodárstva a poľovníctva.

Výkon ŠS LH sa uskutočňoval hlavne na základe ustanovení:

* zákona č. 326/2005 Z. z. o lesoch v znení neskorších predpisov,
* zákona č. 138/2010 Z. z. o lesnom reprodukčnom materiáli v znení neskorších predpisov,
* zákona č. 97/2013 Z. z. o pozemkových spoločenstvách v znení zákona č. 34/2014 Z. z.,
* zákona č. 274/2009 Z. z. o poľovníctve a o zmene a doplnení niektorých zákonov v znení

 neskorších predpisov,

* ďalších všeobecne záväzných právnych predpisov, v rámci ktorých orgány ŠS LH vystupovali najmä ako tzv. dotknuté orgány štátnej správy.

Podľa organizačného poriadku ministerstva výkon ŠS LH v roku 2015 zabezpečovala sekcia lesného hospodárstva a spracovania dreva (SLHaSD). Okrem činností súvisiacich s výkonom ŠS LH podľa vyššie uvedených všeobecne záväzných právnych predpisov, SLHaSD vykonávala aj iné úkony, vyplývajúce z organizačného poriadku MPRV SR.

Na orgánoch ŠS LH sú prioritnou agendou konania týkajúce sa procesného rozhodovania podľa zákona č. 71/1967 Zb. o správnom konaní v znení neskorších predpisov (správny poriadok), najmä konania súvisiace s tvorbou a schvaľovaním programov starostlivosti o lesy a ich zmien, ako aj správne konania na úseku poľovníctva. Nemenej významnou činnosťou je poradenská činnosť na úseku lesného hospodárstva a poľovníctva a poskytovanie informácii. Súčasťou výkonu ŠS LH je aj vykonávanie štátneho dozoru v lesoch a v poľovníctve. Medzi dôležité agendy orgánov ŠS LH patria aj činnosti súvisiace s  povoľovaním zásahov do integrity lesných pozemkov a ich ochrana, povoľovaním výnimiek zo zakázaných činnosti v lesoch, riešenie priestupkov a iných správnych deliktov na úseku lesného hospodárstva a poľovníctva, ako aj výkon kompetencií na úseku lesného reprodukčného materiálu a na úseku pozemkových spoločenstiev.

Výkon štátnej správy na prvom aj druhom stupni bol zabezpečovaný jednotlivými odbormi okresného úradu, ako preddavkovej organizácie Ministerstva vnútra SR. Metodické, kontrolné a odborné usmerňovanie orgánov ŠS LH zabezpečovala SLHaSD ministerstva.

Orgány ŠS LH viedli v roku 2015 spolu viac ako 49,5 tisíc individuálnych konaní, z čoho bolo 4,7 tis. konaní podľa správneho poriadku a 44,7 tis. konaní, mimo režimu správneho poriadku. V tabuľke č. 7.1.-1 je uvedený výber údajov o konaniach orgánov ŠS LH v roku 2015.

**7.2 Vlastníctvo a obhospodarovanie lesov**

 Štruktúra a vývoj vlastníctva a obhospodarovania lesov SR je uvedená na obrázkoch 7.2-1 a 7.2-2 a v tabuľke 7.2-1. V roku 2015 bolo vo vlastníctve štátu 773 801 ha porastovej pôdy, čo predstavuje 39,8 % z celkovej výmery porastovej pôdy. Štátne organizácie v tomto období obhospodarovali 1 035 344 ha porastovej pôdy, čo je 53,3 % z celkovej výmery porastovej pôdy. V roku 2015 bolo evidovaných na Slovensku 358 743 ha porastovej pôdy, ktorej vlastníctvo nie je zistené, čo predstavuje 18,5 % z celkovej výmery porastovej pôdy. V tabuľkách 7.2-2. a 7.2-3. sú uvedené základné údaje o lesoch pre jednotlivé druhy vlastníctva a štátne organizácie LH.

 Neštátne subjekty LH vlastnia a obhospodarujú lesy súkromné, spoločenstevné, cirkevné, obecné a lesy poľnohospodárskych družstiev. Vývoj a stav usporiadania vlastníckych a užívacích vzťahov k lesným pozemkom podľa jednotlivých druhov vlastníctva je každoročne podrobne uvedený v „Správe o transformácii vlastníckych a užívacích vzťahov k lesným pozemkom“ za príslušný rok, ktorá je predkladaná do vlády SR a je zverejňovaná
na internetovom portáli MPRV SR.

 Z uvedených údajov je zrejmé, že nie všetky lesné pozemky vo vlastníctve neštátnych subjektov tieto subjekty aj obhospodarujú. Táto skutočnosť je spôsobená aj neukončeným procesom transformácie vlastníckych a užívacích vzťahov k lesným pozemkom. Lesné pozemky, ktoré sú predmetom transformácie vlastníckych a užívacích vzťahov, odovzdávajú vlastníkom povinné osoby, t. j. štátne organizácie LH v gescii MPRV SR a MO SR. Povinnými osobami sú LESY SR, š. p., LPM Ulič, š. p., ŠL TANAP-u a VLM SR, š. p. Výmera neodovzdaných lesných pozemkov pozostáva z lesných pozemkov vo vlastníctve fyzických a právnických osôb, ktoré si svoje práva u povinných osôb uplatnili a sú v riešení z lesných pozemkov vo vlastníctve osôb, ktoré si svoje práva neuplatnili a osôb, ktorých pobyt nie je známy.

**7.3 Ostatné organizácie lesného hospodárstva**

**Národné lesnícke centrum (NLC)**

V zmysle štatútu NLC zabezpečuje úlohy rezortu v oblastiach lesníckeho výskumu a vývoja, vzdelávania a práce s verejnosťou, verejného obstarávania programov starostlivosti o lesy, odbornej pomoci, správy a poskytovania lesníckych dát a informácií, prípravy podkladov pre programy starostlivosti o lesy a tematické štátne mapové dielo s témou lesného hospodárstva. Národné lesnícke centrum tvoria tieto štyri ústavy:

* NLC – Lesnícky výskumný ústav Zvolen,
* NLC – Ústav lesníckeho poradenstva a vzdelávania Zvolen,
* NLC – Ústav lesných zdrojov a informatiky Zvolen,
* NLC – Ústav pre hospodársku úpravu lesov Zvolen.

**Lesnícka fakulta TU vo Zvolene (LF)**

Lesnícka fakulta TU vo Zvolene poskytuje vysokoškolské vzdelanie a zabezpečuje výskum v jednotlivých oblastiach lesníctva. Vedecko-vzdelávacie zameranie fakulty sa odvíja od trendov vývoja svetovej lesníckej vedy a požiadaviek na profil absolventa lesníckej fakulty.

**Výskumná stanica ŠL TANAP-u (VS TANAP)**

VS TANAP sa orientuje na výskum a monitoring stavu lesa a prírody TANAP-u.

**Ústav ekológie lesa SAV Zvolen (ÚEL SAV)**

ÚEL SAV je orientovaný na komplexný základný a teoreticko-metodologický výskum ekológie a biológie introdukovaných a domácich drevín a ďalších organizmov funkčne zviazaných s drevinami a ich ekosystémami.

**Vzdelávacie inštitúcie**

Výchova a vzdelávanie stredoškolských pracovníkov pre lesné hospodárstvo je zabezpečované prostredníctvom stredných odborných škôl (SOŠ): Bijacovce, Ivanka pri Dunaji, Tvrdošín, a stredných odborných škôl lesníckych (SOŠL): Banská Štiavnica, Liptovský Hrádok, Prešov.

***Múzeum vo Svätom Antone***

 Múzeum vo Sv. Antone sídli v areáli Národnej kultúrnej pamiatky svätoantonského kaštieľa. Kaštieľ z roku 1750 bol pôvodne sídlom panovníckych rodov Koháry a Coburg. Dnes je unikátnym múzeom s umelecko-historickou a celoslovenskou poľovníckou expozíciou.

**Slovenská lesnícka komora** (SLsK)

SLsK je neštátna, nepolitická a samosprávna inštitúcia, ktorá presadzuje a obhajuje oprávnené, profesijné, sociálne a ekonomické záujmy svojich členov. SLsK spolupracuje so štátnymi orgánmi, orgánmi samospráv, mimovládnymi organizáciami a inými právnickými a fyzickými osobami pôsobiacimi v oblasti lesníctva a životného prostredia.

**Slovenská poľovnícka komora** (SPK)

 SPK je jednotná profesná samosprávna organizácia. Chráni a presadzuje oprávnené záujmy svojich členov pri výkone práva poľovníctva, ochrane prírody a životného prostredia, ako aj pri ostatných činnostiach súvisiacich s poľovníctvom. Pôsobí na zachovanie, zveľaďovanie, ochranu a optimálne využívanie genofondu zveri a ostatnej fauny ako prírodného bohatstva Slovenskej republiky.

**Rada združení vlastníkov neštátnych lesov Slovenska** (RZVNL)

 RZVNL je oficiálnym predstaviteľom neštátneho lesníckeho sektora zastrešujúcim záujmy vlastníkov súkromných, obecných a cirkevných lesov na Slovensku. V rade sú zastúpené tieto združenia vlastníkov neštátnych lesov Slovenska: Únia diecéznych lesov na Slovenska, Združenie obecných lesov SR, Združenie vlastníkov spoločenstevných a súkromných lesov Banskobystrického kraja, Únia regionálnych združení vlastníkov neštátnych lesov Slovenska.

**Združenie zamestnávateľov lesného hospodárstva na Slovensku (ZZLH)**

ZZLH k 31.12.2015 zastrešovalo celkovo 22 právnických osôb zastupujúcich 4 517 zamestnancov v LH. Členmi ZZLH v roku 2015 boli 3 štátne lesné podniky, 1 výskumný ústav, 2 školské lesné podniky, 14 subjektov mestských a obecných lesov a 2 podnikateľské lesnícke subjekty.

1. **Medzinárodné aktivity v oblasti lesného hospodárstva**

Rok 2015 bol mimoriadne významný z hľadiska vývoja politík, ktoré ovplyvňujú svetové, a tým aj európske lesy a lesníctvo. Uskutočnili sa viaceré významné medzinárodné podujatia s aktívnou účasťou Slovenskej republiky, z ktorých najvýznamnejšie boli:

**11. zasadnutie Fóra Organizácie Spojených národov o lesoch (UNFF – United Nations Forum on Forests) v New Yorku, 4. – 15. mája 2015**

Zasadnutie prijalo rozhodnutie o tom, že platforma doterajšieho tzv. „Medzinárodného usporiadania o lesoch“ (IAF – International Arrangement on Forests) bude i naďalej (do roku 2030) slúžiť ako základný politicko-výkonný rámec pre prijímanie a realizáciu rozhodnutí o svetových lesoch. Jeho základnou úlohou je podpora konceptu trvalo udržateľného hospodárenia v lesoch pri uplatňovaní holistického prístupu tak, aby sa predišlo ďalšej „fragmentácii“ politických iniciatív súvisiacich s lesmi. Inými slovami, aby sa v procese politického rozhodovania zohľadňovala multifunkčná úloha lesov, a s tým súvisiaca potreba vyváženého plnenia funkcií lesov z hľadiska celospoločenských preferencií.

Napriek viacerým úspechom procesu UNFF, ktoré sa dosiahli najmä v oblasti zlepšenia prístupu k zdrojom financovania lesníckych projektov pre rozvojové krajiny sa na globálnej úrovni nepodarilo dosiahnuť fundamentálne ciele, čiže zastaviť úbytok výmery a degradáciu lesov. Naďalej sa tiež nedarí posilniť doterajší právne nezáväzný nástroj (politický záväzok) zameraný na ochranu a udržateľné využívanie všetkých typov lesov na planéte na právne záväznú dohodu o lesoch.

**Samit OSN o trvalo udržateľnom rozvoji, New York, 25. – 27. septembra 2015**

Samit prijal novú globálnu rozvojovú agendu, ktorá stojí na sade **17 globálnych Cieľov udržateľného rozvoja** do roku 2030 „Agenda 2030“. Ich súčasťou je aj výzva na zabezpečenie trvalo udržateľného obhospodarovania svetových lesov. Zastavenie odlesňovania do roku 2020 je jedným z čiastkových strategických cieľov globálneho rozvojového cieľa (č. 15), ktorým je „ochrana, obnova a podpora udržateľného využívania suchozemských ekosystémov, udržateľné obhospodarovanie lesov, boj proti vysušovaniu pôdy, zastavenie a zvrátenie negatívneho trendu v degradácii pôdy a zastavenie straty biodiverzity“. Toto rozhodnutie začleňuje agendu lesov v medzinárodnom politickom dialógu o ochrane životného prostredia a udržateľnom rozvoji aj do budúcnosti.

**21. zasadnutie Konferencie strán Rámcového dohovoru OSN o klimatickej zmene, Paríž, 30. novembra – 11. decembra 2015**

Nová „klimatická dohoda“ z  Paríža, ako právne záväzný nástroj, vytvára podmienky na zahrnutie sektora využívania pôdy (vrátane lesníctva) do redukčných záväzkov krajín, pričom umožňuje flexibilitu pri voľbe vhodných postupov. Krajiny majú možnosť vybrať si akým spôsobom a do akej miery zahrnú svoje lesy do svojich klimatických cieľov. Európska komisia deklaruje v tejto veci svoj ambiciózny plán, ktorým je úplné zahrnutie sektora LULUCF (využívanie pôdy, zmeny vo využívaní pôdy a lesníctvo) do plnenia klimatického cieľa EÚ znížiť do roku 2030 emisie oxidu uhličitého (CO2) minimálne o 40 % v porovnaní s rokom 1990. Každý členský štát EÚ prispeje k splneniu tohto cieľa svojim povinným podielom.

Podľa záverov nedávno zverejnenej štúdie Európskeho lesníckeho inštitútu (EFI, 2015) je potenciál lesov a lesnícko-drevárskeho komplexu v EÚ, pri plnení uvedeného klimatického záväzku, značný. Štúdia dospela k záveru, že v prípade primeraného využitia celkového potenciálu lesov a výrobkov z dreva všetkými členskými štátmi je možné dosiahnuť významný dodatočný efekt zníženia emisií CO2 do roku 2030 (konkrétne o 400 megaton za rok). Znamenalo by to až 22 % podiel celého lesnícko-drevárskeho komplexu na dosiahnutí klimatického cieľa Európskej únie. Tento potenciál vyplýva z viazania uhlíka v lesných ekosystémoch a výrobkoch z dreva, ale tiež zo substitúcie (náhrady) surovín a produktov, ktorých produkcia je založená na fosílnych palivách, a výrobkami z dreva.

**7. Ministerská konferencia FOREST EUROPE, Madrid, 20. – 21. októbra 2015**

Európski ministri, zodpovední za lesné hospodárstvo a  ich zástupcovia sa zišli na 7. ministerskej konferencii, aby rozhodli o ďalšom strategickom smerovaní tohto procesu a tým aj lesníctva v Európe. Podpísali strategické dokumenty, ktoré zakladajú politický záväzok na posilnenie implementácie trvalo udržateľného obhospodarovania lesov prostredníctvom národných opatrení a celoeurópskej spolupráce:

* Madridská ministerská deklarácia: 25 rokov spoločne pri podpore trvalo udržateľného obhospodarovania lesov
* Rezolúcia 1: Lesnícky sektor v centre zelenej ekonomiky
* Rezolúcia 2: ochrana lesov v meniacom sa prostredí

Európski ministri tiež potvrdili mandát procesu FOREST EUROPE a určili jeho budúce smerovanie. V zmysle prijatých záväzkov by európske krajiny mali prostredníctvom svojich politík a opatrení primerane podporovať „zelené“ pracovné miesta, vzdelávanie a sociálnu inklúziu v lesníctve, ako aj primerane zohľadniť hodnoty všetkých služieb poskytovaných lesnými ekosystémami v týchto politikách.

Na druhý deň (21. októbra 2015) sa konala Mimoriadna konferencia ministrov FOREST EUROPE, ktorá mala rozhodnúť o tom, ako ďalej postupovať v otázke právne záväznej dohody o lesoch v Európe. Rokovania o tejto dohode boli iniciované predchádzajúcou konferenciou ministrov FOREST EUROPE v roku 2011. V rámci následného negociačného procesu úsilie prijať právne záväzný nástroj pre európske lesy, prvý svojho druhu na svete, neviedlo k želanému výsledku. Sklamanie z toho vyjadrili vo svojich stanoviskách vedúci delegácií viacerých krajín. Pre lesníctvo to môže mať negatívne dopady z viacerých hľadísk. Jedným z hlavných negatívnych dopadov je prehlbujúca sa fragmentácia a dezintegrácia medzinárodného politického rámca ovplyvňujúceho lesy, čo znamená riešenie agendy lesov v rámci rôznych politík s väčšinou odlišnými záujmami a prioritami. Vývoj, ktorý prebieha v ostatných sektoroch súvisiacich s lesníctvom je už nezvrátiteľný. Kľúčové politické rozhodnutia z roku 2015 tento vývoj potvrdili.

Pozitívom „mimoriadnej“ madridskej konferencie je, že signatárske strany FOREST EUROPE sa zhodli aspoň v otázke rámca pre ďalší postup vo veci právne záväznej dohody. V zmysle prijatého rozhodnutia preskúmajú najneskôr do roku 2020 možné spôsoby dosiahnutia konsenzu v tejto otázke.

**Zasadnutia Rady EÚ na úrovni pracovnej skupiny pre lesníctvo**

V roku 2015 sa uskutočnili štyri zasadnutia pracovnej skupiny pre lesníctvo, ktoré sa zaoberali rôznymi otázkami lesov a lesníctva a výkonom základných rozhodnutí týkajúcich sa prípravy politických a právnych dokumentov v oblasti lesníctva. Zaoberali sa napr. prípravou EÚ na 11. zasadnutie UNFF a Ministerskú konferenciu FOREST EUROPE, stavom realizácie európskeho informačného systému pre lesy (FISE), hodnotením akčného plánu FLEGT a nariadenia o dreve.

**Zasadnutia Stáleho lesníckeho výboru Európskej komisie**

V roku 2015 sa konali tri zasadnutia Stáleho lesníckeho výboru, ktorý je poradným orgánom pre politiku Spoločenstva v oblasti lesníctva. Pomáha Komisii na jej žiadosť alebo z vlastnej iniciatívy pri prerokovávaní všetkých otázok súvisiacich s lesníckou politikou. V roku 2015 sa zaoberal najmä: stavom prípravy nových programov rozvoja vidieka; viacročným plánom implementácie Stratégie EÚ pre lesy; uplatňovaním kritérií a ukazovateľov trvalo udržateľného obhospodarovania lesov, k čomu bola vytvorená v rámci Stáleho lesníckeho výboru pracovná skupina; aktuálnym stavom a následnými opatreniami v rámci klimaticko-energetického balíka EÚ do roku 2030; návrhom príručky „Natura 2000 a lesy“; správou o stave životného prostredia EÚ; podporou ekosystémových služieb zohľadňovaním aspektov ochrany biodiverzity pri obhospodarovaní lesov; opatreniami na zadržiavanie vody v prírode a pod.

**Schéma OECD pre certifikáciu lesného reprodukčného materiálu v medzinárodnom obchode**

 Je celosvetovým certifikačným štandardom pre lesný reprodukčný materiál. Účelom tejto „lesníckej“ schémy OECD je zabezpečenie kvality zdrojov lesného reprodukčného materiálu a poskytnutie záruk jeho pravosti, pri jeho zbere, spracovaní, pestovaní, označovaní a obchodovaní (uvádzaní do obehu). V každom členskom štáte na to dohliadajú oficiálne národné autority. Na Slovensku je to Národné lesnícke centrum prostredníctvom pracoviska Kontroly lesného reprodukčného materiálu. Právny rámec uplatnenia schémy v SR poskytuje zákon č. 138/2010 Z. z. o lesnom reprodukčnom materiáli v znení neskorších predpisov a jeho vykonávacia vyhláška.

 V rámci členstva v Schéme OECD SR získava aj poskytuje informácie o najnovšom vývoji, legislatívnych zmenách, objeme a štruktúre certifikovaného lesného reprodukčného materiálu. Do databázy Schémy SR spolu s ďalšími členskými štátmi každoročne poskytuje štatistické údaje o certifikovanom lesnom reprodukčnom materiáli a jeho zdrojoch. V roku 2015 SR podobne ako v predošlých rokoch poskytla údaje o zdrojoch reprodukčného materiálu o semenách a sadeniciach jednotlivých drevín v členení podľa kategórií „Identifikovaný zdroj“, „Selektovaný“, „Kvalifikovaný“ a „Testovaný“. Na základe požiadavky veľvyslankyne SR pri OECD bol vypracovaný dotazník k implementácii výstupov schémy OECD (Programme Implementation Report), odborné stanovisko k  používaniu klonov a  zabezpečila sa účasť delegáta na zasadnutí Schémy, ktoré sa konalo v Paríži 5. – 7. októbra 2015.

**Historická pozícia Slovenska v medzinárodnej lesníckej politike od roku 2016**

V lesníckom politickom vývoji na medzinárodnej scéne bude mať v najbližších rokoch významnú špecifickú úlohu Slovensko. Vyplýva to zo skutočnosti, že od 1. januára 2016 sa naša krajina stala „politickým lídrom“ procesu FOREST EUROPE. Okrem predsedníckej funkcie v tomto procese (spolu so Španielskom) sa Slovensko stalo aj hostiteľom sekretariátu tzv. Liaison Unit. Liaison Unit Bratislava (LUB) je organizačne začlenený do Národného lesníckeho centra. V zmysle zaužívaných pravidiel bude vrcholom našej predsedníckej funkcie organizácia Ôsmej konferencie ministrov FOREST EUROPE pravdepodobne v roku 2020.

Významné postavenie Slovenskej republiky v európskom politickom dialógu o lesoch je umocnené prevzatím predsedníckej funkcie našej krajiny v Rade Európskej únie v druhom polroku 2016. Výkon oboch zmienených predsedníckych funkcií nám dá v roku 2016 jedinečnú príležitosť ovplyvňovať nielen európsky, ale aj globálny politický rámec pre lesy.

1. **Spracovanie dreva**

**9.1 Drevospracujúci priemysel, základné údaje drevospracujúceho priemyslu**

Drevospracujúci priemysel (DSP) na Slovensku disponuje spracovateľskými kapacitami, ktoré postačujú na spracovanie celého objemu ihličnatého dreva ťaženého na Slovensku. Ich štruktúra, veľkosť a rozmiestnenie sú ovplyvnené vývojom pred rokom 1990 a budovaním nových podnikov v posledných dvoch desaťročiach. Najväčšími spracovateľmi ihličnatej guľatiny na Slovenskú sú najmä Rettenmeier Tatra Timber s. r. o. Liptovský Hrádok, PRP s. r. o. Veľký Krtíš, Amico Drevo s. r. o. Oravský Podzámok, P.F.A s. r. o. Lozorno, Spektrum s. r. o. Hliník nad Hronom.

V  roku 2015 sa na Slovensku spotrebovalo takmer 6,9  mil. m3  surového dreva (po odčítaní vývozu a započítaní dovozu surového dreva) – tabuľka 9.1-1. Na Slovensku pretrváva zvýšený dopyt po ihličnatej guľatine a po listnatom vlákninovom dreve, ktorý je čiastočne krytý dovozmi. K najvýkonnejším odvetviam slovenskej ekonomiky patrí celulózovo-papierenské odvetvie. Tvorí ho spolu 11 firiem združených v Zväze celulózo-papierenského priemyslu SR. Toto odvetvie pokrýva 100 % výroby papiera v SR a väčšinu výroby tovaru v celom odvetví. Celulóza sa vyrába v Mondi SCP, a. s., Ružomberok a v Bukóze Holding, a. s., Hencovce. Najväčšími spracovateľmi zberového papiera sú Metsa Tissue Slovakia s. r. o. a SHP Harmanec, a. s.

Spracovanie výrezov listnatej guľatiny bolo do roku 1990 koncentrované vo veľkých kombinátoch vo Zvolene, Pezinku, Vranove nad Topľou a v Žarnovici, ktoré boli buď zlikvidované alebo transformované na podstatne menšiu spracovateľskú kapacitu. V súčasnosti sa na Slovensku spracováva menej ako 500 tis. m3 listnatej guľatiny. Absentuje najmä výroba drevárskych výrobkov s vysokou pridanou hodnotou, konkrétne krájaná a lúpaná dyha, preglejovaný materiál a vláknité dosky (MDF) pre nábytkársky priemysel. Na Slovensku sa málo spracovávajú tiež najkvalitnejšie sortimenty guľatinových výrezov zvláštnej akosti, ktoré môže odvetvie LH produkovať v objeme okolo 40 tis. m3 ročne u ihličnatých drevín a 260 tis. m3 ročne u listnatých drevín. Vzhľadom na nižšiu efektívnosť spracovania dreva sú domáce podniky väčšinou subdodávateľmi zahraničných firiem.

Vývoj a súčasný stav drevospracujúceho priemyslu podľa vybraných ukazovateľov sa uvádza v tabuľke 9.1-2.

**Navrhované opatrenia na zlepšenie súčasného stavu**

Problematika rozvoja lesnícko-drevárskeho komplexu je rozpracovaná v Národnom programe využitia potenciálu dreva (NPVPD) SR schváleným Vládou SR v roku 2013 a Akčnom pláne NP VPD SR schválenom Vládou SR v roku 2014. V uvedených dokumentoch sú definované základné problémové okruhy a opatrenia na zlepšenie súčasného stavu v tomto členení:

* Zabezpečenie domácej trvalo udržateľnej produkcie dreva v množstve, druhovej a kvalitatívnej štruktúre pokrývajúcej potreby spracovateľov a užívateľov.
* Zvýšenie konkurencieschopnosti domácich spracovateľov dreva a zlepšenie ich prístupu na domáci a zahraničný trh.
* Hľadanie možností na podporu výroby drevených stavieb, primárne určených na účely bývania. Výrobu a montáž „drevodomov“ možno považovať za výrobu segmentu s jedným z najvyšších stupňov spracovania a zhodnotenia domácej drevnej hmoty s vysokou pridanou hodnotou.
* Zosúladenie spracovateľských kapacít s  možnosťami produkcie dreva s  dôrazom na spracovanie listnatej guľatiny.
* Zvýšenie domácej spotreby výrobkov z dreva.
* Rozvoj a zvýšenie efektívnosti energetického využitia palivovej biomasy.
* Regionálny rozvoj a zvyšovanie zamestnanosti na báze produkcie, spracovania a využitia dreva.

V rámci zabezpečenia trvaloudržateľného rozvoja drevospracujúceho priemyslu sa prehodnotí obchodná politika organizácií v  zakladateľskej a zriaďovateľskej pôsobnosti MPRV SR s cieľom umožniť uzatváranie dlhodobých zmlúv na obdobie 10 rokov so spracovateľmi dreva.

**Aukcie dreva**

Aj v roku 2015 sa časť produkcie dreva predávala formou aukcií s cieľom zvýšenia transparentnosti, objektívnosti cien, podpory miery pokrytia potrieb domácich spracovateľov a zníženia exportu. Týmto spôsobom sa dražili cenné sortimenty dreva. Predaj dreva formou aukcií realizovali najmä štátne organizácie obhospodarujúce lesy.

**9.2 Využitie dreva na energetické účely**

Na Slovensku je drevná biomasa z  lesných a nelesných pozemkov, vrátane zvyškov po spracovaní dreva najvýznamnejším obnoviteľným zdrojom energie (OZE). Spolu s nedrevnou biomasou tvoria viac ako 60 % využiteľného potenciálu OZE v SR. Značná časť produkčného potenciálu palivovej drevnej biomasy na lesných pozemkoch zostáva naďalej nevyužitá z dôvodu vyšších výrobných nákladov v porovnaní so zdrojmi na nelesných pozemkoch a zvyškami po spracovaní dreva.

V roku 2015 sa spomalil rýchly rast spotreby lesnej drevnej biomasy vo forme palivových štiepok a palivového dreva. Dôvodmi sú pokles spotreby palív vo vykurovacom období (teplé zimy), nižšie tempo výstavby zdrojov na drevnú biomasu a využívanie lacnejších drevných palív produkovaných mimo lesného hospodárstva. Odvetvie lesného hospodárstva dodalo v uvedenom roku na trh 1,45 mil. t drevných palív (tabuľka 9.2-1) z toho palivového dreva 835 tis. t. a palivových štiepok 615 tis. t. Uvedená spotreba bola stanovená na základe údajov o množstve a pôvode drevnej biomasy u veľkých a stredných výrobcov energií a spoločností pôsobiacich v zásobovacích reťazcoch palivovej drevnej biomasy. Drevo používané na energetické účely sa okrem suroviny vznikajúcej pri výrobe sortimentov dreva produkuje z ťažbových zvyškov formou samovýroby, tenkého dreva, ktorého ťažba nie je evidovaná a tiež z korunových častí ťažených stromov.

Súčasné dodávky lesnej palivovej biomasy pokrývajú 1,8 % spotreby prvotných energetických zdrojov SR. Dodávky palivových štiepok zo suroviny produkovanej na lesných pozemkoch tvoria v súčasnosti len necelých 30 % ročnej spotreby drevných palív pre potreby elektrární, teplární, malých a stredných kotolní na území Slovenska. Zvyšok spotreby pokrývajú iné vyššie uvedené zdroje. Energetické zdroje na drevnú biomasu, najmä stredné a väčšie, sú zásobované viacerými dodávateľmi, ktorých štruktúra sa každoročne mení.

Na zvýšenie konkurencieschopnosti lesnej palivovej dendromasy, najmä štiepok na lesných pozemkoch v budúcom období je potrebné zlepšiť ekonomickú dostupnosť dreva na lesných pozemkoch, zosúladiť štruktúru produkcie sortimentov, najmä listnatého dreva s vývojom domáceho dopytu, zvýšiť produkčný potenciál porastov rýchlorastúcich drevín, prostredníctvom intenzifikácie spôsobov ich obhospodarovania (drevinové zloženie, rubná doba a pod.), čo by malo pozitívny vplyv aj na ročnú produkciu drevnej suroviny.

1. **Odvetvia činnosti súvisiace s lesmi a ich funkciami**

**10.1 Ochrana prírody**

Celková výmera lesov (porastovej pôdy) v chránených územiach (CHÚ) je 1,15 mil. ha (tabuľka 10.1-1), čo predstavuje takmer 60 % z  celkovej výmery porastovej pôdy na Slovensku. CHÚ sa z veľkej časti vyhlasujú v človekom menej dotknutej a zachovalejšej časti krajiny, ktorou sú práve lesy. Tieto sa udržali prevažne na plochách menej vhodných pre poľnohospodárstvo. Lesnatosť chránených území je až 63,2 %, čo je podstatne viac, než by zodpovedalo vzájomnému pomeru lesnej a poľnohospodárskej pôdy. Na obrázku 10.1-1 sú farebne rozlíšené lesy podľa stupňov ochrany. Za CHÚ, na ktoré sa vzťahujú obmedzenia vyplývajúce so zákona o ochrane prírody a krajiny, sa považujú všetky lesy v stupňoch ochrany 2 – 5 a chránené vtáčie územia (CHVÚ), ktoré sú kategorizované v stupni ochrany 1.

**Stupne ochrany**

Aktivity obhospodarovateľa lesa a ostatné aktivity v jednotlivých CHÚ sú limitované obmedzeniami stanovenými zákonom o ochrane prírody a krajiny pre druhý až piaty stupeň ochrany. Prvý stupeň ochrany, s najmenšími obmedzeniami platí pre tzv. voľnú krajinu mimo CHÚ. V CHVÚ (s prvým stupňom ochrany) sú obmedzenia dané osobitnou vyhláškou pre každé jednotlivé územie. Pre jednotlivé kategórie CHÚ potom platia rôzne stupne ochrany. Okrem toho každé CHÚ môže byť rozčlenené na zóny s rôznymi stupňami ochrany. So zvyšovaním stupňa ochrany sa rozsah obmedzení rozširuje. Obhospodarovanie lesa je celkom vylúčené len v najprísnejšom (piatom) stupni ochrany, v nižších stupňoch sú obmedzené najmä používanie chemickej ochrany proti škodcom, výstavba ciest a holorubný hospodársky spôsob.

Tento šablónovitý spôsob obmedzovania bežného hospodárenia v lesoch je v mnohých prípadoch neodôvodnený a komplikuje nielen starostlivosť o lesy, ale aj zabezpečenie priaznivého stavu predmetu ochrany. Najmä striktné a nepružné trvanie na bezzásahovosti jednotlivých CHÚ, bez ohľadu na ich reálny vývoj, býva zdrojom väčšiny konfliktov aj škôd. V súčasnosti stupne ochrany nie sú kompatibilné ani s princípmi ochrany európskej sústavy NATURA 2000, ktoré si vyžadujú osobitné posudzovanie každého zásahu do územia z pohľadu ochrany druhov a/alebo biotopov, pre ochranu ktorých bolo dané územie vyhlásené.

**Národná sústava chránených území Slovenska**

Celková výmera porastovej pôdy v národnej sústave CHÚ je 791 tis. ha a v porovnaní s predošlým rokom sa takmer nezmenila. Trendom vývoja v posledných rokoch je pomalý nárast tejto výmery (v stovkách hektárov ročne), najmä z dôvodu celkového zvyšovania lesnatosti v rámci už vyhlásených CHÚ. Do národnej sústavy CHÚ patria národné parky a chránené krajinné oblasti, ktoré spoločne tvoria tzv. veľkoplošné chránené územia (VCHÚ) a ďalej sú to: (národné) prírodné rezervácie, (národné) prírodné pamiatky a chránené areály, ktoré patria medzi tzv. maloplošné chránené územia (MCHÚ).

V  blízkej budúcnosti treba očakávať zvyšovanie výmery národnej sústavy CHÚ, ku ktorému dôjde vyhlasovaním už existujúcich území európskeho významu (ÚEV), ktorých je celkovo 473, za územia národných kategórií. V dlhodobo deklarovanom cieli znížiť výmeru národnej sústavy CHÚ a čo najviac zjednotiť jej hranice s hranicami území sústavy Natura 2000, nedošlo v roku 2015 k nijakému pokroku. V tejto súvislosti treba tiež zdôrazniť, že aktuálne znenie zákona o ochrane prírody a krajiny nevytvára podmienky na prehodnotenie rozsahu a spôsobu ochrany CHÚ, ktoré sú v zákone upravené len veľmi všeobecne.

**Európska sústava chránených území NATURA 2000**

Výmera porastovej pôdy v územiach európskeho významu (ÚEV) je 479 tisíc ha (tabuľka 10.1-2). Celková výmera ÚEV bola naposledy spresnená v  Úradnom vestníku EÚ z 26. januára 2013. Pripravované rozširovanie siete ÚEV z dôvodu nedostatočného pokrytia niektorých biotopov a druhov sa v roku 2015 nerealizovalo. Pokračovali práce na identifikácii lokalít pre ich doplnenie podľa požiadaviek Európskej komisie. Doplnenie ÚEV sa dotkne najmä lesov v oblasti Slanských vrchov, Malej Fatry, Tříbeča a nížinných oblastí Slovenska. V najbližšom období sa očakávajú aj zmeny výmery jednotlivých ÚEV z dôvodu ich vyhlasovania za územia národných kategórií (pričom sa často prehodnocujú ich hranice).

Výmera porastovej pôdy v CHVÚ predstavuje 836 tis. ha (tabuľka 10.1-2), pričom pretrváva trend jej pomalého nárastu v dôsledku zvyšovania lesnatosti týchto území. V roku 2015 sa výmera zvýšila iba v CHVÚ Záhorské Pomoravie o 684 ha, u ktorého došlo k zmene hraníc územia a predpisu, ktorým sa toto územie vyhlasuje (nariadenie vlády č. 145/2015). Vo všetkých CHVÚ dochádza k významnému obmedzeniu bežného hospodárenia v lesoch najmä v ochranných pásmach okolo hniezdnych stromov a v dôsledku časových obmedzení lesníckych aktivít.

V roku 2015 sa v spolupráci medzi Štátnou ochranou prírody SR a Národným lesníckym centrom zaviedol monitoring lesných biotopov európskeho významu v zmysle tzv. smernice o biotopoch, ktorého výsledky sú zverejnené na http://[www.biomonitoring.sk](http://www.biomonitoring.sk).

**Plošné prekrývanie národnej sústavy chránených území a  oboch sietí sústavy Natura 2000**

Celková výmera území európskej siete NATURA 2000 na Slovensku je 1 445 tisíc ha. V tejto výmere sú prekrývajúce sa lokality ÚEV a CHVÚ započítané len raz. Výmera porastovej pôdy z toho je 940 tisíc ha. Prekrytie území európskej siete NATURA 2000 s národnou sústavou CHÚ je cca 780 tis. ha. Prehľad vzájomného prekrývania sa národnej sústavy CHÚ a sústavy NATURA 2000 so stavom k 31. 12. 2015 je uvedený v tabuľke 10.1-2.

Uvedený systém kategorizácie CHÚ je pre zabezpečovanie starostlivosti o lesy značne neprehľadný (pozri aj tab. „Stupne ochrany“). Na prekrývajúcich sa územiach sa prelínajú požiadavky a obmedzenia vyplývajúce zo zákona o ochrane prírody a krajiny s požiadavkami vyplývajúcimi z európskych smerníc, ktoré sú do zákona o ochrane prírody a krajiny implementované dosť neprehľadne. Tieto požiadavky sú často protichodné, s rôznymi spôsobmi udeľovania súhlasov a výnimiek potrebných pre zabezpečenie riadnej starostlivosti o lesy.

Z  hľadiska komplikovanosti systému ochrany prírody treba pripomenúť aj skutočnosť, že národná sústava CHÚ a NATURA 2000 sa na mnohých miestach prekrýva aj s územiami chránenými na základe ďalších záväzkov Slovenskej republiky vyplývajúcich z medzinárodných dohovorov o ochrane prírody, napr. biosférické rezervácie UNESCO – MaB, Ramsarské lokality, územia prírodného dedičstva UNESCO, ako aj doposiaľ neimplementované obmedzenia vyplývajúce z Karpatského dohovoru. Prehľad území Natura 2000 a ďalších medzinárodných CHÚ je uvedený na obrázku 10.1-2.

Túto neprehľadnosť pre lesného hospodára ešte zvyšuje nedostatočné vyznačenie hraníc jednotlivých CHÚ (či dokonca ich zón) v teréne. V súčasnosti sa v teréne tabuľami vyznačujú len hranice území národnej siete, aj tie len na miestach križovania s významnejšími cestami alebo turistickými chodníkmi. Hranice sústavy Natura 2000 nie sú v súčasnosti v teréne vyznačené, rovnako ani hranice zón CHÚ národnej sústavy. Úplne chýba označenie hraníc vnútri lesných porastov, ktoré by sa podobalo napr. vyznačeniu hraníc kategórií lesov.

**Náhrady za obmedzenie bežného hospodárenia na lesných pozemkoch**

Finančné nároky za obmedzenie bežného hospodárenia v lesoch z dôvodov ochrany prírody a krajiny sa uplatňujú najmä v 5. a 4. stupni ochrany. V 2. a 3. stupni ochrany sa doteraz nároky uplatňovali len v obmedzenom rozsahu. V roku 2015 boli vydané rozhodnutia o priznaní náhrady v celkovej sume 4 229 273,44 €, čo je oproti roku 2014 zvýšenie o približne 80 %. Žiadosti predložilo 52 oprávnených žiadateľov, dotknutých bolo 55 maloplošných CHÚ s výmerou takmer 6 tisíc ha.

Štátna ochrana prírody SR zabezpečovala v roku 2015 opatrenia na zabránenie šírenia a premnoženia škodcov z CHÚ s 5. stupňom ochrany, v ktorých nebola povolená výnimka orgánu štátnej správy ochrany prírody a krajiny na vykonanie náhodnej ťažby tak, ako to vyplýva z ustanovení § 28 ods. 3 zákona č. 326/2005 Z. z. o lesoch v znení neskorších predpisov. Celkovo sa to týkalo 50 MCHÚ a územia TANAP-u. Uvedené opatrenia sa vykonávali v ochranných pásmach MCHÚ, ktoré sú v zmysle príslušných ustanovení zákona o ochrane prírody a krajiny určené do vzdialenosti 100 m smerom von od ich hranice a platí v nich 3. stupeň ochrany. Opatrenia v ochranných pásmach boli realizované na výmere 263 ha.

Monitoring vývoja hmyzích škodcov v ochranných pásmach jednotlivých MCHÚ sa vykonával prostredníctvom feromónových lapačov, v čase od 1. 4. 2015 do 30. 9. 2015. Celkovo bolo nainštalovaných 1 263 ks feromónových lapačov. Pri technickej realizácii opatrení boli vykonané asanačné ťažby stromov napadnutých hmyzími škodcami, ktoré boli vopred označené podkôrnikovým pozorovateľom. Na odvozné miesto bolo sústredené celkom 19 241 m3 vyťaženej drevnej hmoty a pri pni bolo ponechané drevo v objeme 1 457 m3. V rámci ochranných opatrení boli založené aj klasické lapáky v objeme 261 m3.

V zmysle návrhu opatrení sa z ekologických metód obrany a ochrany použila biologická ochrana prostredníctvom entomopatogénnej huby BoVeril, ktorou boli ošetrené vybrané feromónové lapače. Kvôli deaktivovaniu zvyškovej biomasy sa uhádzalo vyše 20 tisíc m3 zvyškov po asanačnej ťažbe (vrcholcové zlomy, odvetvené konáre a pod.).

Uvedené činnosti  sa vykonávali v  zmysle spoločného usmernenia MPRV SR č. 1586/2008-700 a  MŽP SR č. 14037/2008-sopk. Počas realizácie opatrení boli technologické postupy vykonávaných prác kontrolované príslušným odborným lesným hospodárom, lesníkom príslušného organizačného útvaru Štátnej ochrany prírody SR a vlastníkom dotknutých pozemkov, s ohľadom na dodržiavanie platných právnych predpisov a normy STN 48 2711 Ochrana lesa. Ochrana lesa proti hlavným druhom podkôrneho hmyzu na smreku.

**10.2 Starostlivosť o drobné vodné toky**

Dĺžka vodných tokov na Slovensku je 61,1 tis. km, z toho v správe štátnych organizácií LH je vyše 19 tis. km drobných vodných tokov (DVT), ktoré pretekajú nie len lesom, ale aj intravilánom obcí a poľnohospodárskou krajinou. Prehľad o celkovej dĺžke spravovaných DVT, o delimitácii a o dĺžke DVT daných do výpožičky alebo prenájmu obciam je uvedený v tabuľke 10.2-1.

Rozhodnutiami o určení správcovstva vodných tokov v roku 1997 bol správcom časti vodných tokov, na ktorých boli správcami štátne organizácie lesov, určený Slovenský vodohospodársky podnik, š. p. Delimitácia nebola ukončená najmä z dôvodu usporiadania vlastníckych vzťahov k pozemkom pod vodnými stavbami, bez čoho preberajúca organizácia odmieta prevziať vodný tok. Časti DVT pretekajúcich obcou sa v prípade záujmu odovzdáva do výpožičky alebo prenájmu obce, ktorá má potenciálne väčšiu šancu získať finančné zdroje na ich reguláciu, resp. vybudovanie protipovodňovej ochrany.

Z prostriedkov na opravu a údržbu sa ich podstatná časť využíva na odstraňovanie následkov povodní. Investičné akcie určené najmä na ochranu pred povodňami sú realizované len vo veľmi obmedzenom rozsahu v rámci finančných možností organizácií. Náklady na správu DVT, na práce súvisiace s lesníckotechnickými melioráciami, zahrádzaním bystrín a ochranou vodného režimu sú uvedené v tabuľkách 10.2-2 a 10.2-3.

**10.3 Poľovníctvo**

**Sumárne údaje za poľovné revíry SR**

V roku 2015 bolo na Slovensku evidovaných 1 877 poľovných revírov (tabuľka 10.3-1). Priemerná výmera poľovných revírov bola 2 359 ha. Celková výmera poľovnej plochy je

4,4 mil. ha, z toho poľnohospodárskej pôdy je 2,3 mil. ha, lesných pozemkov 1,97 mil. ha, vodných plôch 53 tis. ha a ostatných plôch 66 tis. ha.

**Hlavné druhy poľovnej zveri**

V roku 2015 pokračoval nežiaduci trend zvyšovania jarných kmeňových stavov (JKS) u hlavnej raticovej zveri, okrem zveri srnčej (tabuľka 10.3-2). Niekoľko rokov trvajúci trend znižovania početnosti srnčej zveri je alarmujúci. Pri malej zveri dlhodobo dochádza k znižovaniu JKS. Odstrel prežúvavej raticovej zveri bol v roku 2015 v porovnaní s rokom 2014 vyšší. V prípade diviačej zveri sa odstrelilo takmer rovnaké množstvo jedincov ako v predchádzajúcom roku.

**Ostatné druhy zveri**

Podľa údajov Poľovníckej štatistickej ročenky SR je početnosť veľkých šeliem stabilizovaná (tabuľka 10.3-3). Nárast populácie bol opätovne zaznamenaný u bobra vodného o 345 jedincov. Výrazným problémom je každoročne sa znižujúci stav populácií tetrova hlucháňa a tetrova hoľniaka. Naproti tomu stúpajú stavy krkavca čierneho a ostatných druhov čeľade krkavcovitých. Narastá početnosť šakala zlatého a psíka medvedíkovitého.

**Škody spôsobené raticovou zverou a veľkými šelmami**

V roku 2015 boli v LH a poľnohospodárstve zaznamenané škody spôsobené raticovou zverou vo výške 1 485 tis. €, čo je oproti roku 2014 o 128 tis. € viac. Z celkovej výšky evidovaných škôd bolo uhradených približne 8,8 % vo výške 131 tis. € (tabuľka 10.3-4).

Pri veľkých šelmách boli vyčíslené škody vo výške 1 411 tis. € (tabuľka 10.3-5), z toho škody spôsobené vlkom dravým boli vo výške 970 tis. €, medveďom hnedým vo výške 94 tis. € a rys ostrovid spôsobil škody vo výške 347 tis. €. Z celkovej výšky škôd pripadá na škody v  poľnohospodárstve, záhradkárstve a  včelárstve 91 tis. € a v poľovníctve a na zveri až 1 315 tis. €. Z celkovo vzniknutej škody spôsobenej veľkými šelmami bolo uhradených 65,9 tis. €.

V roku 2015 bolo vykázaných spolu 32 útokov medveďa hnedého na človeka, z toho 27 nedokončených a 5 dokončených.

**Ekonomika poľovníctva**

Príjmy v poľovníctve v  roku 2015 boli 13 456 tis. € a výdavky 12 206 tis. €, čo predstavuje kladný hospodársky výsledok 1 250 tis. €. Kladný hospodársky výsledok dosiahli prenajaté revíry Slovenského poľovníckeho zväzu a to vo výške 1 457 tis. €, revíry ostatných štátnych organizácií vo výške 50 tis. € a režijné revíry š. p. LESY SR vo výške 212 tis. €.

1. **Priebežné vyhodnotenie Koncepcie rozvoja pôdohospodárstva SR na roky 2013-2020**

Koncepcia rozvoja pôdohospodárstva na roky 2013-2020 stanovila strategický cieľ: Zabezpečenie trvalo udržateľného obhospodarovania lesov založeného na primeranom využívaní ich ekonomických, ekologických a sociálnych funkcií pre rozvoj spoločnosti a najmä vidieckych oblastí a pre efektívne využívanie dreva, ako ekologickej a obnoviteľnej suroviny.

**Ekonomický aspekt trvalo udržateľného obhospodarovania lesov** obsahuje napĺňanie základných predpokladov pre zvýšenie konkurencieschopnosti lesníckeho sektora v dlhodobom horizonte a zlepšenie trvalo udržateľného využívania lesníckych výrobkov a služieb.

K uvedenému má prispieť podpora na obstaranie novej lesnej techniky a technológií s vyššími výkonnostnými parametrami na približovanie a odvoz vyťaženého dreva, čím sa znížia škody na životnom prostredí, eliminujú sa úniky škodlivých splodín a znížia sa emisie oxidu uhličitého a oxidov dusíka. V roku 2015 k zlepšeniu vybavenia lesných podnikov novou technikou a technológiami prispeli investície schválené v rámci II. výzvy pre opatrenie 1.4 (Zvýšenie hospodárskej hodnoty lesov) z PRV SR 2007-2013. Výška indikatívneho finančného rámca disponibilných finančných prostriedkov predstavovala 24 530 020 €.

K zvýšeniu konkurencieschopnosti lesníckeho sektora v roku 2015 prispeli aj investície do sprístupnenia lesa schválené v rámci III. výzvy pre opatrenie 2.1 (Obnova potenciálu lesného hospodárstva a zavedenie preventívnych opatrení) PRV SR 2007-2013. Celkový finančný rámec disponibilných finančných prostriedkov alokovaných pre III. výzvu bol na úrovni 24 224 022 €. Prioritu v rámci výzvy mali projekty zamerané na obnovu lesa a projekty ozdravných opatrení v lesoch poškodených biotickými, abiotickými alebo antropogénnymi škodlivými prírodnými činiteľmi.

V roku 2015 v súvislosti s investíciami do sprístupnenia lesa v novom programovom období PRV SR 2014-2020 mohli oprávnení žiadatelia predkladať už svoje žiadosti aj v rámci I. výzvy pre podopatrenia 4.3 týkajúceho sa investícií do infraštruktúry a prístupu k lesnej pôde. Indikatívna výška finančných prostriedkov vo výzve bola stanovená na úroveň 30 mil. € (menej rozvinuté regióny: 29,5 mil. €, ostatné regióny: 0,5 mil. €).

Dôležitou úlohou z ekonomického hľadiska je aj podpora pestovania energetických porastov. V strednodobom horizonte by mala výmera energetických porastov dosiahnuť výmeru 7 500 ha. Doposiaľ sa však nerealizovala žiadna priama podpora produkcie drevnej biomasy v LH.

V rámci podpory usporiadania vlastníckych a užívacích práv k lesným nehnuteľnostiam bola zo strany MPRV SR pripravená novela zákona č. 180/1995 Z.z. o niektorých opatreniach na usporiadanie vlastníctva k pozemkom. Novela by mala priniesť viaceré zmeny, medzi inými najmä vytvoriť podklad na vydávanie reštitučných rozhodnutí. Táto novela zároveň rozšírila oprávnenia SPF a štátnych organizácií LH pri prevodoch vlastníctva, pri prenajímaní a pri inom nakladaní s pozemkami neidentifikovaných vlastníkov a s inými pozemkami, ktoré majú vo svojej správe. Novela zákona nadobudla účinnosť od 1. apríla 2015.

**Ekologický aspekt trvalo udržateľného obhospodarovania lesov** obsahuje napĺňanie základných predpokladov pre zlepšovanie biologickej rozmanitosti, viazanie uhlíka, integritu, zdravie a odolnosť lesných ekosystémov.

Prioritnou úlohou z ekologického hľadiska je zabezpečenie starostlivosti o drobné vodné toky v  pôsobnosti MPRV SR. V  súčasnosti sa protipovodňové opatrenia zameriavajú na odstránenie problémov v dôsledku zanedbanej resp. nedofinancovanej starostlivosti o drobné vodné toky. V roku 2015 sa o investície na ochranu pred povodňami mohli obhospodarovatelia lesa uchádzať v I. výzve pre Podopatrenie 8.3, Aktivita č. 1: Zlepšenie vodného hospodárstva v lesoch z PRV SR 2014-2020 s celkovou výškou finančných prostriedkov alokovaných do výzvy 25,7 mil. € (menej rozvinuté regióny 25 mil. €, ostatné regióny 0,7 mil. €).

Významnou úlohou je tiež zabezpečenie obnovy funkcií lesov na plochách postihnutých kalamitou a zvýšenie stability lesných porastov. Podpora ozdravných opatrení sa realizovala prostredníctvom PRV. V rámci PRV SR 2007-2013 bola pre opatrenie 2.1 „Obnova potenciálu lesného hospodárstva a zavedenie preventívnych opatrení“ vyhlásená III. výzva  na predkladanie projektov na realizáciu obnovy lesných porastov a realizáciu ozdravných opatrení v lesoch poškodených biotickými, abiotickými a antropogénnymi škodlivými činiteľmi. Výzva bola vyhlásená v roku 2013 s termínom predkladania ŽoNFP od 3.2.2014 do 30.4.2014. Proces vyhodnocovania a následného uzatvárania zmlúv o poskytnutí nenávratného finančného príspevku bol však ukončený až v roku 2015.

Tak, ako v predchádzajúcom programovom období, aj v rámci PRV SR 2014-2020 je obnova funkcií lesov na plochách postihnutých kalamitou a zvýšenie stability lesných porastov jednou z  priorít. Na všetky súvisiace podporovateľné činnosti boli pre obhospodarovateľov lesa v roku 2015 vyhlásené prvé výzvy. Pre podopatrenie: 8.4 – Podpora na obnovu lesov poškodených lesnými požiarmi a prírodnými katastrofami a katastrofickými udalosťami bola celková výška finančných prostriedkov alokovaných do výzvy stanovená na úroveň 20 mil. € (menej rozvinuté regióny 19,3 mil. €, ostatné regióny 0,7 mil. €). Na činnosti súvisiace so zlepšením ochrannej protipožiarnej infraštruktúry (Aktivita č. 2) a zlepšením zdravotného stavu lesov – realizácia preventívnych opatrení malého rozsahu proti kalamitným biotickým škodcom (Aktivita č. 3) vyčlenila PPA v rámci I. výzvy pre už spomenuté Podopatrenie 8.3 finančné prostriedky v celkovej výške 34,3 mil. €.

**Sociálny aspekt trvalo udržateľného obhospodarovania lesov** obsahuje napĺňanie ambície prispieť ku kvalite života zachovaním a zlepšovaním sociálnych a kultúrnych dimenzií lesov a lesníctva.

V rámci napĺňania kľúčovej úlohy Práca s verejnosťou a lesná pedagogika kontinuálne prebiehala propagácia lesnej pedagogiky na národnej i medzinárodnej úrovni, vrátane propagácie prostredníctvom sociálnych médií, rokovania s partnermi, boli aktualizované informačné webové portály www.lesnickedni.sk, www.lesnapedagogika.sk.

Najvýznamnejšou aktivitou zameranou na lesnú pedagogiku v  roku 2015 bol X. Európsky kongres lesnej pedagogiky, ktorý sa uskutočnil 29.9. až 1.10.2015 vo Zvolene za účasti 140 expertov z 15 krajín. Boli realizované kurzy lesnej pedagogiky, uskutočnilo sa pracovné stretnutie lesných pedagógov. Ďalej bola realizovaná poradenská a konzultačná činnosť pre lesných pedagógov, vrátane tvorby nových pomôcok, aktivít a vzdelávacích stratégií.

V roku 2015 sa začala implementácia projektu financovaného z Nórskych grantov: Lesy pre spoločnosť – lesy bez bariér. Projekt sa zameriava na vybudovanie cezhraničného slovensko-ukrajinského partnerstva zameraného na podporu rozvoja ekoturizmu a lesnej pedagogiky,  propagáciu prírodného a kultúrneho dedičstva v prihraničnom regióne. Implementácia projektu je naplánovaná do 30.4.2017 s celkovým rozpočtom 717 995 € a projektu sa zúčastňuje 9 partnerov z troch krajín (Slovensko, Ukrajina, Nórsko).

V oblasti práce s verejnosťou mali veľký význam Lesnícke dni 2015, lesné vychádzky organizované lesnými pedagógmi, ako aj vzdelávacie projekty pre žiakov a študentov základných a stredných škôl s názvom Les ukrytý v knihe, Krok za krokom smerom k lesu a Detská lesnícka univerzita.

Prioritnou úlohou zo sociálneho hľadiska je aj podpora existujúcich kultúrnych a historických pamiatok spojených s LH a poľovníctvom. V roku 2015 sa rozšírila sieť významných lesníckych miest o Pamätný exkurzný kameň (OZ Námestovo) a poľovnícky zámoček Antonstál (OZ Trenčín) , čím sa ich počet zvýšil na 43.

1. **Závery**

Z analýzy údajov uvedených v tejto správe vyplynuli najmä tieto závery:

1. Silné stránky a príležitosti lesného hospodárstva:
* Vypracované aktuálne lesnícko-politické dokumenty a všeobecne záväzné právne predpisy na úseku lesného hospodárstva. LH je v súčasnosti veľmi dobre vybavené základnými lesnícko-politickými dokumentmi, ktoré boli prijaté vládou SR v rokoch 2013-2015 a ktoré majú potenciál významne pozitívne ovplyvniť rozvoj LH na Slovensku v najbližších rokoch. Sú to:
	+ Národný program využitia potenciálu dreva Slovenskej republiky, schválený Uznesením vlády SR č. 492 zo dňa 21.8.2013,
	+ Akčný plán Národného programu využitia potenciálu dreva SR, schválený Uznesením vlády SR č. 442/2014 zo dňa 18.12.2014,
	+ Akčný plán Národného lesníckeho programu na roky 2014-2020, schválený Uznesením vlády SR č. 697/2015 zo dňa 16.12.2015,
	+ Koncepcia rozvoja pôdohospodárstva SR na roky 2013-2020.

Národná rada Slovenskej republiky schválila zákon č. 182/2014 Z. z., ktorým sa mení a dopĺňa zákon č. 326/2005 Z. z. o lesoch v znení neskorších predpisov a ktorým sa menia a dopĺňajú niektoré zákony.

Európska komisia prijala v roku 2015 Program rozvoja vidieka SR 2014-2020.

* Celková zásoba dreva a zásoba dreva na hektár porastovej pôdy sa zvyšujú. Pretrvávajúce zvyšovanie zásoby dreva je spôsobené predovšetkým vyšším (nadnormálnym) plošným zastúpením starších lesov s vekom nad 70 rokov v lesoch Slovenska. Súčasná veková štruktúra lesov je hlavným faktorom súčasného trendu zvyšovania ťažbových možností a následne ťažby dreva.
* Prírastok i ťažba dreva sa zvyšujú. Súvisí to s aktuálnym vekovým zložením lesov. Podľa prognózy sa únosná ťažba dreva môže pohybovať na úrovni do 9 mil. m3 až do obdobia jej predpokladanej kulminácie okolo roku 2030.
* Zvyšovanie množstva i hodnoty dodávok surového dreva. Vysoké dodávky sortimentov surového dreva súvisia so zvyšovaním ťažby dreva a aj naďalej budú kopírovať jej vývoj.
* Zvyšovanie podielu prirodzenej obnovy lesa. V dôsledku širšieho uplatňovania obnovných rubov podrastového hospodárskeho spôsobu stúpa podiel prirodzenej obnovy lesa. Z  menej než 10 % v období rokov 1991-2000 sa zvýšil podiel prirodzenej obnovy na 35,5 % v roku 2015. Má to priaznivé účinky na biologickú rozmanitosť, ekologickú stabilitu, ochranu lesa i ekonomiku pestovnej činnosti.
* Zvyšovanie rozsahu starostlivosti o mladé lesné porasty. Rozsah starostlivosti o mladé lesné porasty (ochrana proti burine a zveri, oplocovanie a prečistky) má od roku 2010 pozitívnu tendenciu zvyšovania objemu všetkých rozhodujúcich výkonov. Bude to mať priaznivý vplyv na odrastanie a vývoj mladých lesných porastov.
* Ochrana lesných genetických zdrojov. Na Slovensku je dostatok uznaných zdrojov pre zber semennej suroviny a plodov lesných drevín. Predpokladá sa zvýšenie výmery uznaných porastov v š. p. LESY SR. Banka semien si vyžaduje revitalizáciu doplnením jej zásob v rokoch plnej alebo strednej úrody.
* Stabilizovaný neštátny sektor lesného hospodárstva. Podľa aktuálnych ekonomických a sociálnych ukazovateľov je neštátny sektor konkurencieschopnou zložkou lesného hospodárstva na Slovensku. V   obhospodarovaní neštátnych subjektov je 46,7 % z celkovej výmery lesov. Obhospodarovatelia neštátnych lesov sa organizujú v združeniach zastrešených Radou združení vlastníkov neštátnych lesov, ktorej cieľom je koordinovaný postup pri presadzovaní oprávnených záujmov vlastníkov neštátnych lesov.
1. Slabé stránky a ohrozenia lesného hospodárstva
* Vysoký podiel náhodných (kalamitných) ťažieb na celkovej ťažbe dreva. Najväčší podiel na nich má zvýšený výskyt vetrových kalamít, ale aj podstatne výraznejšie následné kalamitné premnoženia sekundárnych škodlivých činiteľov, najmä lykožrúta smrekového. V roku 2016 sa predpokladá začiatok novej 3-6 ročnej periódy gradovania populácií podkôrneho hmyzu v smrečinách. Má to nepriaznivý dopad na rovnomerné využívanie produkčného potenciálu lesov. V prípade pretrvávania vysokého rozsahu kalamitných ťažieb dreva, bude dochádzať k rýchlejšiemu znižovaniu ťažbových možností a skoršiemu poklesu ťažieb dreva v porovnaní s prognózou. V budúcich rokoch bude potrebné zvýšiť dôraz na presadzovanie metód integrovanej ochrany lesa.
* Očakávané negatívne dopady zmeny klímy na lesy. V dôsledku globálnej zmeny klímy sa bude pravdepodobne zvyšovať výskyt klimatických a meteorologických extrémov, víchric, sucha, záplav, vysokých a nízkych teplôt. Dôjde k hynutiu menej odolných a na stabilitu prostredia náročnejších drevín. Prostredníctvom adaptačných opatrení bude potrebné prispôsobovať štruktúru lesov predpokladaným dopadom klimatickej zmeny.
* Nedostatočná hustota a kvalita lesnej cestnej siete v niektorých oblastiach. Od roku 1990 sa v LH veľmi málo investovalo do výstavby zvážnic, lesných ciest, ich rekonštrukcie, opravy a údržby. Z toho dôvodu sú vzdialenosti približovania dreva na odvozné miesta príliš vysoké. Obmedzené sú možnosti využitia lanoviek, ekologicky vhodnejších ťažbovo-obnovných postupov, ale aj viacoperačných ťažbových strojov a komplexného využitia vyťaženého dreva. Negatívne dôsledky sa prejavujú tiež vo vysokých nákladoch ťažbovej činnosti. Príležitosťou na postupné zlepšovanie uvedeného stavu sú od roku 2007 zdroje programov rozvoja vidieka SR.
* Nevhodný stav financovania a ekonomiky využívania funkcií lesov, najmä platieb za ekosystémové služby. Veľkou výzvou pre lesnícko-drevársky sektor v rámci „zelenej ekonomiky“ je zavedenie platieb za ekosystémové služby lesov. Tieto služby sú významným príspevkom ku kvalite života spoločnosti. Na ich zabezpečovanie je preto potrebné vybudovať a realizovať vhodný systém na ich včlenenie do trhového mechanizmu, zdokonaľovať metódy ich kvantifikácie a finančného oceňovania, vytvárať komplexný systém príslušných pravidiel a inštitúcií. Zvýšila by sa tým diverzifikácia výroby a znížila závislosť podnikov iba na tržbách za drevo, s následným znižovaním rizika hospodárskych strát v podnikoch LH a rizika zníženia zamestnanosti.

**11. Zoznam použitých skratiek**

BH – Brest horský

BK – Buk lesný

BO – Borovica lesná

BR – Breza bradavičnatá

CBP – Celkový bežný prírastok

CPP – Celulózovo-papierenský

 priemysel

CR – Dub cerový

ČMS – Čiastkový monitorovací systém

DB – Dub letný a dub zimný

DP – Drevársky priemysel

DSP – Drevospracujúci priemysel spolu

DVT – Drobné vodné toky

EFI – European Foresty Institute

EU – European Union

EÚ – Európska únia

FISE – Európsky informačný systém pre

 lesy

H – Lesy hospodárske

HB – Hrab obyčajný

HDP – Hrubý domáci produkt

hr. b. k. – Hrubina bez kôry

HÚL – Hospodárska úprava lesov

HV – Hospodársky výsledok

CHA – Chránený areál

CHKO – Chránená krajinná oblasť

CHKP – Chránený krajinný prvok

CHÚ – Chránené územie

CHVÚ – Chránené vtáčie územie

FSC – Forest Stewardship Counsil

IAF – International Arrangement on

 Forests

IEEAF – Systém integrovaných environmen-

tálnych a ekonomických účtov pre lesy

ISTA – Medzinárodná asociácia na

kontrolu osiva

JB – Jarabina vtáčia

JD – Jedľa biela

JH – Javor horský

JKS – Jarné kmeňové stavy

JL – Jelša lepkavá

JPRL – Jednotka priestorového rozdelenia

lesa

JS – Jaseň štíhly

JX – Jelša sivá

KLÚ – Krajský lesný úrad

KS – Borovica horská (kosodrevina)

LB – Borovica limbová

LC – Lesný celok

LESY SR, š. p. – LESY Slovenskej

republiky, štátny podnik

LF – Lesnícka fakulta TU vo Zvolene

LH – Lesné hospodárstvo

LHC – Lesný hospodársky celok

LP – Lesný pozemok

LPB – Lesné pozemky bez lesných porastov

LPM – Lesopoľnohospodársky majetok

Ulič, štátny podnik

LRM – Lesný reprodukčný materiál

LUB – Liaison Unit Bratislava

LULUCF – Land Use, Land-Use Change and

Forestry

MDF – Drevovláknité dosky

MCHÚ – Maloplošné chránené územie

MO SR – Ministerstvo obrany SR

MPRV SR – Ministerstvo pôdohos-

podárstva a rozvoja vidieka SR

MŠVVŠ SR – Ministerstvo školstva, vedy,

výskumu a športu SR

MV SR – Ministerstvo vnútra SR

MŽP SR – Ministerstvo životného

prostredia SR

NIML SR – Národná inventarizácia

a monitoring lesov SR

NL – neštátne lesy; neštátne lesné podniky

NLC – Národné lesnícke centrum

NLC-ÚLZI – Národné lesnícke centrum –

Ústav lesných zdrojov a informatiky

NLC-LVÚ – Národné lesnícke centrum –

Lesnícky výskumný ústav Zvolen

NP – Národný park

NPVPD SR – Národný program využitia

potenciálu dreva SR

NPR – Národná prírodná rezervácia

NPr – Nábytkársky priemysel

NŤ – Náhodná ťažba

O – Lesy ochranné

OECD – The Organisation for Economic Co-

operation and Development

OLH – Odborný lesný hospodár

OLÚ – Obvodný lesný úrad

OS – Topoľ osikový

OSN – Organizácia spojených národov

OŠS ŽP – Orgány štátnej správy životného

prostredia

OZ – Odštepný závod

OZE – Obnoviteľné zdroje energie

PEFC – Program pre vzájomné uznávanie

lesných certifikačných schém

PB – Lesné pozemky bez lesných

porastov

PP – Porastová pôda

PPA – Pôdohospodárska platobná agentúra

PR – Prírodná rezervácia

PRV SR – Program rozvoja vidieka SR

PSL – Program starostlivosti o lesy

RZVNL – Rada združení vlastníkov

neštátnych lesov

SC – Smrekovec opadavý

SLHaSD – Sekcia lesného hospodárstva a

spracovania dreva

SLEÚ – Súhrnný lesnícky ekonomický účet

SLHP – Súhrnný lesný hospodársky plán

SLsK – Slovenská lesnícka komora

SM – Smrek obyčajný

SPZ – Slovenský poľovnícky zväz

SPF – Slovenský pozemkový fond

ŠSLH – Štátna správa lesného hospodárstva

ŠSLHaP – Štátna správa lesného

hospodárstva a poľovníctva

ŠL – Štátne lesné podniky

ŠL TANAP-u – Štátne lesy Tatranského

národného parku

ŠSLH – Štátna správa lesného

hospodárstva

ŠÚ SR – Štatistický úrad Slovenskej republiky

TANAP – Tatranský národný park

TMP – Trvalá monitorovacia plocha

TPC – Trvalá približovacia cesta

TU – Technická univerzita vo Zvolene

U – Lesy osobitného určenia

UNFF – Fórum OSN pre lesy

UV – Uznesenie vlády

ÚEV – Územie európskeho významu

VCHÚ – Veľkoplošné chránené územie

VLM SR – Vojenské lesy a majetky SR,

štátny podnik

VR – Vŕba rakytová

VS – Vlastná spotreba

VS ŠL TANAP-u – Výskumná stanica

Štátnych lesov TANAP-U

VšLP – Vysokoškolský lesnícky podnik

Technickej univerzity Zvolen

ZZLH – Združenie zamestnávateľov

lesného hospodárstva na Slovensku

ŽoNFP – Žiadosť o poskytnutie nenávratného

finančného príspevku

∑ ihl. – Spolu /sumár/ ihličnaté

∑ list. – Spolu /sumár/ listnaté